Bijiimo
© 2014 Watch Tower Bible and Tract Society of Pennsylvania
Ñanyi Mwingilo Wingila Banabakazhi pa Kufikizha Byafuukula Yehoba?
JIPA 6 • NYIMBO: 86, 104
Ingijishainga Mambo A Lesa—Mambo Aji Na Bulume!
JIPA 11 • NYIMBO: 114, 101
Yehoba byo Afwenya Kwipi ne Atweba
JIPA 16 • NYIMBO: 51, 91
Umvwainga Jiwi ja Yehoba Konse Ko Muji
JIPA 21 • NYIMBO: 26, 89
▪ Ñanyi Mwingilo Wingila Banabakazhi pa Kufikizha Byafuukula Yehoba?
Tusakufunda pa bunsatuki bwa ubiwe mu Edena byo bulumbulula ku banamulume ne banabakazhi. Kabiji tusakwisamba pa banabakazhi bajingako kala baakamwanga Lesa. Kabiji tusakufunda ne pa mwingila wingila banabakazhi pa kufikizha byafuukula Lesa mu ano moba.
▪ Ingijishainga Mambo A Lesa—Mambo Aji Na Bulume!
Bonse basapwishi ba Bufumu bakeba kuyuka bya kwingila bulongo mwingila wa kusapwila. Tusakwisamba pa mashinda amo engila bulongo pa byo twafwainwa kwingijisha Baibolo ne matalakiti kimye kyo tubena kwisamba na bantu ne kwibafika pa muchima na Mambo a Yehoba.
▪ Yehoba byo Afwenya Kwipi ne Atweba
Twafwainwa kwikala na bulunda bwa pa muchima na Mulenga wetu. Tusakufunda pa lunengezho lwa bukuzhi ne Baibolo bitupa Yehoba bimwesha kuba’mba wituta muchima ne byo twafwainwa kufwenya kwipi ne aye.
▪ Umvwainga Jiwi ja Yehoba Konse Ko Muji
Pa kuba’mba twendenga mu jishinda ja bukine, twafwainwa kumvwinanga jiwi ja Yehoba. Tusakufunda byo twafwainwa kumvwinanga jiwi ja Yehoba nangwa kya kuba kimye kimo Satana witukatazha ne milanguluko yetu ya bundengamambo. Uno mutwe usakwitukwasha byo twafwainwa kunemeka jishuko jo tuji najo ja kwisamba ne Lesa wa kine.
3 Nanchi mu Bena Kutambula “Kajo pa Kimye Kyafwainwa” Nyi?
26 ‘Bwelai Mukakoseshe Balongo Benu’
NKUPIKO: Banyenga babiji babena kusapwila mu kyalo kya Russia ku Tel-Aviv mu jishinda jiji kwipi na mukola. Kunyuma yabo kuji mabwe o beta amba Jaffa, ne kitulu pafikila mato kyajingako kala mu Yopa
8,050,000
1,459
2,671
TUBENA kwikala mu moba akatazha bingi. (2 Timo. 3:1-5) Butemwe bwetu ne bukishinka bwetu pe Yehoba, bwesekwa pa juba pa juba. Yesu wayukijile jimo bikamweka kulutwe, kabiji waambijile bamulondejilenga amba bakatambulanga lutundaiko lwafwainwa lukebakwasha kuchinchika kufika ne ku mpelo. (Mat. 24:3, 13; 28:20) Pa kuba’mba ebakoseshenga, watongwele kalume wa kishinka kabiji wa maana kwibanengezhezhanga “kajo pa kimye kyafwainwa.”—Mat. 24:45, 46.
Kufumatu kimye kalume wa kishinka kyo atongwelwe mu 1919, mamilyonyi a “ba ku nzubo” kufuma mu milaka yonse babena kwibakonkanya mu jibumba ja Yehoba kabiji babena kutambula kajo ka ku mupashi. (Mat. 24:14; Lum. 22:17) Nangwa byonkabyo, kano kajo ka ku mupashi mu milaka imo kafwamo, kabiji kechi bantu bonse baji na biñambañamba byakonsha kwibalengela kwikala na mabuku etu ne. Mu milaka imo, kechi baji na mavidyo ne bibaba bimo bitanwa pa jw.org ne. Nanchi kino kilumbulula’mba, bamo babena kushalapo pa kajo ka ku mupashi kakonsha kwibalengela kutwajijila kukosesha bulunda bwabo ne Lesa nyi? Pa kuba’mba tukumbule buno bwipuzho, langulukai pa mikumbu ya mepuzho ana alondelapo.
Satana byo aesekele Yesu kwalula mabwe ke bashinkwa, Yesu wamukumbwile’mba: “Muntu kechi ukamwena bumi mu kajo konkatu ne, poso ne mu byambo bifuma mu kanwa ka Yehoba.” (Mat. 4:3, 4) Byambo bya Yehoba byanembwa mu Baibolo. (2 Pe. 1:20, 21) Onkao mambo, Baibolo ke kintu kine kikatampe kyavwangwamo mu kajo ka ku mupashi.—2 Timo. 3:16, 17.
Jibumba ja Yehoba jatuntulula Baibolo wa Binembelo bya Ntanda Ipya yense nangwa lubaji lumo mu milaka 120, kabiji milaka ikwabo nayo ibena kunungwako pa mwaka pa mwaka. Kununga pa kuno kutuntululwa, kuji mabilyonyi a ma Baibolo avula anembwa yense nangwa lubaji lumo mu milaka yavula. Kuno kusampanya Baibolo kwayilamo bingi, mambo Yehoba ukeba’mba, “bantu bonse bapuluke ne kuyukisha bulongo bukine.” (1 Timo. 2:3, 4) Kabiji na mambo a kuba’mba, “kafwako kilengwa nangwa kimo kyafyama kwi [Yehoba] ne,” twafwainwa kushiinwa’mba ubena kuleta “baji na muchima wa kukeba kuyuka Lesa” mu jibumba janji ne kwibanengezhezha kajo ka ku mupashi.—Hebe. 4:13; Mat. 5:3, 6; Yoa. 6:44; 10:14.
Muntu pa kuba’mba ekale na lwitabilo lwakosa, wafwainwa kutanganga Baibolo ne kumvwisha byo abena kutanga ne kwibingijisha mu bwikalo bwanji. (Yako. 1:22-25) Ntungu mwina Etiopya wajingako mu myaka kitota kitanshi wanemekele bingi kuba bino. Uno ntungu watangilenga Mambo a Lesa, bino Filipa wajinga musapwishi wamwipwizhe’mba: “Nanchi mwayuka bintu byo mubena kutanga nyi?” Ntungu wakumbwile’mba: “Nakonsha kuyuka byepi kwa kubula muntu wa kundumbulwila?” (Byu. 8:26-31) Filipa wamukwashishe uno ntungu kumvwisha bukine buji mu Mambo a Lesa. Kino kyalengejile ntungu kwipana ne kubatizhiwa. (Byu. 8:32-38) Kyo kimotu, mabuku etu alumbulula Baibolo etukwasha kumvwisha bukine bo tufunda ne kwibwingijisha mu bwikalo bwetu.—Kolo. 1:9, 10.
Kupichila mu mabuku, bakalume ba Yehoba bebapa kajo kavula bingi ka kuja ne bya kutoma byavula. (Isa. 65:13) Kyamba kya usopa kiji mu milaka kukila pa 210, kilumbulula bungauzhi ne kwitukwasha kumvwisha bukine, ne kwitutundaika kwingijisha mafunde a mu Baibolo. Magazini wa Labainga! wanembwa mu milaka 100, witukwasha kuyuka maana a Yehoba kupichila mu bintu byo alenga kabiji witukwasha ne byo twafwainwa kwingijishanga lujimuno lwalumbuluka. (Mana. 3:21-23; Loma 1:20) Kalume wa kishinka witunengezhezha mabuku alumbulula Baibolo mu milaka kukila pa 680! Nanchi munengezhapo kimye moba onse kya kutangapo Baibolo nyi? Nanchi mutanga magazini ne mabuku alupulwa aji mu milaka yenu nyi?
Kununga pa kunengezha mabuku, jibumba ja Yehoba jinengezha majashi aimena pa Baibolo, o bamba pa kupwila kwa kipwilo, kubuñana ne pa kushonkena. Nanchi mwiyowa ano majashi, bifwanyikizho, byamwekele ne mwisambo wa mepuzho wikalako pa bino bimye nyi? Yehoba witunengezhezha kijiilo kya ku mupashi!—Isa. 25:6.
Ine. Mambo byo byo kyajinga ne ku bakalume ba Yehoba bajingako kala, bamo kechi batambulanga kajo ka ku mupashi konse byonka byo kyajinga ku bakwabo ne. Mambo ka? Akilangulukai pa batumwa. Bamo batambwijile mikambizho yavula kukila baana ba bwanga bakwabo bajingako mu myaka kitota kitanshi. (Mako 4:10; 9:35-37) Nangwa byonkabyo, baana ba bwanga bakwabo kechi bafwilenga nzala ya ku mupashi ne, bino batambwilanga byakebewanga pa kimye kyafwainwa.—Efi. 4:20-24; 1 Pe. 1:8.
Kabiji kyanema bingi kuyuka amba kechi byonse byaambile Yesu ne byo aubile pano pa ntanda byanembwa mu mashimikila a Mambo a Awama ne. Mutumwa Yoano wanembele’mba: “Kuji bintu byavula bingi Yesu byo aubile, umvwe bino bintu byonse byanembelwe, kine pano pa ntanda inge pabula ne pa kwiabika aa mabuku.” (Yoa. 21:25) Nangwa kya kuba baana ba bwanga batanshi ba kwa Yesu bayukile byavula pa muntu walumbuluka kukila byo twayuka, kino kechi kilumbulula amba kafwako byo twayuka pe aye ne. Yehoba witunengezhezha byavula bya kwitukwasha kuyuka bulongo Yesu byo tuji baana banji ba bwanga balondela mu ngayo yanji.—1 Pe. 2:21.
Akilangulukai, pa nkalata yatumine batumwa ku bipwilo byajingako mu myaka kitota kitanshi. Pa makalata anembele Paulo, nkalata imo kechi yanembwa mu Baibolo ne. (Kolo. 4:16) Nanchi kajo ka ku mupashi kakepa na mambo a kuba’mba ino nkalata kechi yanembwa mu Baibolo nenyi? Ine. Yehoba wayuka bitufwainwa kabiji witupa byavula bya kwitukwasha kukosesha bulunda bwetu ne aye.—Mat. 6:8.
Yehoba wayuka bitufwainwa kabiji witupa bintu byavula bya kwitukwasha kukosesha bulunda bwetu ne aye
Lelo jino, bakalume ba Yehoba bamo baji na mabuku avula mu mulaka wabo kukila bakwabo. Nanchi mabuku akepa o banemba mu mulaka ye mwamba nyi? Inge byobyo kiji, yukai kuba’mba Yehoba wimuta bingi muchima. Fundainga mu mabuku ajipo mu mulaka wenu, kabiji tanwainga ku kupwila mu mulaka ye mumvwa bulongo. Kabiji ketekelai kuba’mba Yehoba ukakosesha bulunda bwenu ne aye.—Sala. 1:2; Hebe. 10:24, 25.
Pa Keyala wetu, patanwa magazini ne mabukutu akwabo alumbulula Baibolo. Kabiji pa yenka uno Keyala patanwa ne mabuku mwanembwa mashinda akonsha kukwasha baji mu masongola, banyike ne baana. Bisemi bimwenamo bingi kwisambila pamo ino mitwe pa Kupopwela kwa Kisemi. Kunungapo, pa Keyala wetu patanwa ne masawakya, nabiji a bapwisha sukulu wa Gileada ne kupwila kwa pa mwaka, ne bibena kumwekela balongo ne banyenga yetu mwaya ntanda nabiji bya malwa biponakotu bine ne kumanyikwa kwa bantu ba Yehoba. (1 Pe. 5:8, 9) Keyala wetu ke kingijisho kimo kyawama bingi kya kwingijisha pa kusapwila, kabiji uno keyala walengela mambo awama kufika ne mu byalo mo bakanya mwingilo wetu wa kusapwila.
Nangwa byonkabyo, mwakonsha kukosesha bulunda bwenu ne Lesa, nangwa kya kuba kechi muji na mabuku atanwa pa Keyala wetu ne. Kalume ubena kwingila bingi na ngovu kunengezhezha kajo ka ku mupashi ba mu nzubo. Onkao mambo, kechi mukambizho ku bena Kilishitu bonse kuba’mba bonse bekale na kiñambañamba kiji na intaneti pa kuba’mba bayenga pa keyala wetu wa jw.org ne. Bamo banengezha kukopolola mabuku atanwa pa Keyala wetu ne kupana ku bantu babula biñambañamba biji na Intaneti, bino bipwilo kechi bafwainwa wa kuba bino.
Tumusanchila bingi Yesu pa kutwajijila kufikizha mulaye wanji wa kwitunengezhezha kajo ka ku mupashi. Ano moba akatazha byo abena kufwenya ku mpelo, twafwainwa kuketekela mwi Yehoba kuba’mba ukatwajijila kwitunengezhezha kajo ka ku mupashi “pa kimye kyafwainwa.”
‘Banabakazhi bamba mambo jo jibumba jikatampe.’—SALA. 68:11.
1, 2. (a) Ñanyi bupe Lesa bo apele Adama? (b) Mambo ka Lesa kyo apelejile Adama mwanamukazhi? (Monai kipikichala kitanshi.)
PAJI KINTU kyalengejile’mba Yehoba alenge ntanda. Wiilengele kuba’mba, ke ya “kwikalapo bilengwa byanji.” (Isa. 45:18) Muntu mutanshi ye alengele wajinga Adama, wajinga walumbuluka, kabiji Lesa wamupele mwa kwikala mwawama bingi ko kuba’mba mu bujimi bwa Edena. Adama waumvwanga bingi bulongo pa kumona bichi, tukola twapichilenga mema, ne banyama byo bakayanga! Pano bino, kwajinga kintu kimo kyanema kyo abujile kwikala nakyo. Yehoba wamwesheshe kino kintu mu byambo byo ambile’mba: “Kechi kyawama muntu kwikala bunke ne; nkamulengela nkwasho wamufwainwa.” Kepo Lesa amulengejile Adama kulaala tulo tukatampe, kabiji byo alaajile wamwangachile “lubavu . . . ye aalwile ke mwanamukazhi.” Adama byo abukile, waumvwine bingi bulongo ne kwamba’mba: “Pano uno kyo kikupa kya ku bikupa byami, kabiji ye mubiji wa ku mubiji wami; kabiji ukatelwa’mba: Mwanamukazhi, mambo bamwangata mu mwanamulume.”—Nte. 2:18-23.
2 Mwanamukazhi wajinga bupe Lesa bo apele Adama, mambo wajinga nkwasho walumbuluka kwi aye. Kabiji wafwainwe ne kutatula kusema baana. Onkao mambo, “Adama wamutumbile mukazhanji jizhina amba: Evwa, mambo wajinga inabo bonse bomi.” (Nte. 3:20) Buno ke bupe bwa kukumya Lesa bo apele bamulume ne mukazhi batanshi! Bano bamulume ne mukazhi bajinga na bulume bwa kusema baana balumbuluka. Kino inge kyalengejile ino ntanda kwikala ke paladisa mwafwainwe kuyula bantu balumbuluka ne kwikala na bunkambo pa bilengwa byonse.—Nte. 1:27, 28.
3. (a) Ba Adama ne Evwa bafwainwe kuba ka pa kuba’mba Lesa ebapeshe, bino ki ka kyamwekele? (b) Ñanyi mepuzho o tusakwisambapo?
3 Ba Adama ne Evwa bafwainwe kukookela Yehoba ne kuyuka bukalama bwanji. Inge baubile bino, inge baikele balunda ne Lesa. (Nte. 2:15-17) Bino byobyo bafwainwe kuba pa kuba’mba bafikizhe byafuukwile Lesa. Kyataminekotu ke kya kuba’mba, bebajimbaikile ku “muloolo wa kala,” Satana ne kumulenga mambo Lesa. (Lum. 12:9; Nte. 3:1-6) Buno bunsatuki bwakunza byepi banabakazhi? Ñanyi bintu byaubile banabakazhi baakamwanga Lesa mu moba a kala? Kabiji mambo ka banabakazhi ba mu ano moba o bebatongwela’mba “jibumba jikatampe”?—Sala. 68:11.
4. Ñanyi walengele mambo pa bantu batanshi?
4 Byo bamwipwizhe pa byo aubile, Adama wikangaizhe ne kwamba’mba: “Awa mwanamukazhi yenka ye mwampele, ye wajikumpa bipangwa bya ku kyokya kichi, ne kuja naja.” (Nte. 3:12) Adama kechi waswile mambo anji ne, bino wapelengamo mambo mwanamukazhi ne Mpanyi wa butemwe. Adama ne Evwa balengele mambo, pano bino buno bundengamambo bwashinkamine bingi Adama. O ene mambo, mutumwa Paulo kyo anembejile’mba, “bundengamambo bwatwelele pano pa ntanda mu muntu umo [Adama], ne lufu nalo lwaishijile mu bundengamambo.”—Loma 5:12.
5. Ñanyi bintu byafuma mu bukalama bwa bantu?
5 Bantu batanshi bebalengejile kulanguluka’mba Yehoba kechi wafwainwa kwikala Kalama wabo ne. Kino kyaletele bwipuzho pa bumfumu bwa Lesa bwa kuba’mba: Ñanyi uji na luusa lwa kulama? Pa kuba’mba mukumbu wa buno bwipuzho bukumbulwe, Lesa waswishishe bantu kwilama abo bene. Wayukile kuba’mba bintu bikafumamo bikamwesha’mba bantu kechi bakonsha kwilama abo ne. Myaka yavula yapitapo, buno bukalama bwa bantu bwaleta bya malwa byavula bingi ku bantu. Myaka 100 yapitapo, bantu nobe mamilyonyi 100 bo bafwa mu makondo kabiji kubikapotu ne mamilyonyi a bantu babula ne mambo banabalume, banabakazhi ne baana. Onkao mambo, bino bishinka bibena kumweshatu patoka’mba, “aye mwine muntu kechi uji na bulume bwa kwenda monka mwafwainwa ne.” (Yele. 10:23) Kuyuka kino, kwitulengela kunemeka bingi Bukalama bwa Yehoba.—Tangai Byambo bya Mana 3:5, 6.
6. Mu byalo byavula, banabakazhi bebamona byepi?
6 Bonse banabalume ne banabakazhi babena kupita mu bintu byatama bya mu ino ntanda iji mu bulume bwa kwa Satana. (Sapwi. 8:9; 1 Yoa. 5:19) Nangwa byonkabyo, banabakazhi bebamanyika bingi. Kuzhokoloka ntanda yonse, banabakazhi bavula bebamanyika ku bamwatawabo nangwa ku basambe babo. Mu mapunzha amo, banemeka bingi baana ba balume kukila baana ba bakazhi, mambo balanguluka’mba baana ba balume inge bakoma bakalamanga bansemi babo ne bankambo yabo ne kutwajijila kwingijisha jizhina ja kisemi. Mu byalo bimo, baana ba bakazhi kechi bebanemeka ne, banabakazhi inge baimita kabiji bayuka kuba’mba baimita mwana wa mukazhi bafumya mavumo, bino inge bayuka’mba baimita mwana wa mulume kechi bafumya mavumo ne.
7. Ñanyi ntatwilo yawama Lesa yo apele mwanamulume ne mwanamukazhi?
7 Lesa kechi umvwa bulongo banabakazhi byo bebamanyika ne. Yehoba wanemeka bingi banabakazhi. Kino kyamwekejile mu byo alengele mwanamukazhi mutanshi. Wajinga walumbuluka kabiji wajinga nkwasho wawama kwi Adama kechi muzha ne. O ene mambo pa kupwisha kulenga bintu pa moba atanu na jimo, Lesa “wibimwene byonsetu byo alengele, kabiji byonsetu byaji byawamishatu.” (Nte. 1:31) Kya kine bintu “byonsetu” Yehoba byo alengele byajinga “byawamishatu.” Ba Adama ne Evwa bajinga na ntatwilo yawama ya bwikalo.
8. (a) Lumbululai byubilo bya bantu byo biji. (b) Mwapita bwikalo bwa bantu, bañanyi Lesa bo amwesha lusa?
8 Kufumatu kimye bantu batanshi kyo basatukile mu bujimi bwa Edena, banabalume bamanyika bingi banabakazhi. Kabiji pa myaka yavula yapitapo, banabakazhi bakizhamo bingi kwi bamanyika. Baibolo waambijile jimo amba byubilo byatama bikavula bingi mu “moba akapelako.” Byubilo byatama bibena kuba bantu mwaya ntanda bibena kumwesha kuba’mba tubena kwikala mu “bimye byakatazha.” (2 Timo. 3:1-5) Nangwa byonkabyo, mwapita bwikalo bwa bantu “Nkambo Lesa” waubila lusa banabalume ne banabakazhi baketekela mwi aye, bakookela mizhilo yanji, ne kukookela Bukalama bwanji.—Tangai Salamo 71:5.
9. Bantu banga bapulukile Muyulo, kabiji ki ka kyalengejile’mba bapuluke?
9 Mu moba ajingako Nowa, Yehoba waonawine ntanda mwajinga byubilo byatama na Muyulo wa mema, bantutu bacheche bo bapulukile. Inge balongo banji bajingako pa kyo kya kimye, nabo bafwile na muyulo wa mema. (Nte. 5:30) Pano bino, banabakazhi bana ne banabalume bana bobapulukile Muyulo. Bapulukile bajinga Nowa, mukazhanji, baana banji basatu, ne bakazhi babo. Bapulukile mambo bajinga na moyo wa kwakamwa Lesa ne kuba kyaswa muchima wanji. Mabilyonyi a bantu bajiko lelo jino bafuma ku bantu batanu na basatu Yehoba bo atemenwe bingi.—Nte. 7:7; 1 Pe. 3:20.
10. Mambo ka bakazhi ba bashakulu baakamwanga Lesa kyo bebakwashishenga kwi Yehoba ne kwibazhikijila?
10 Byo papichile myaka, bakazhi ba bashakulu ba kishinka bajinga na moyo wa kwakamwa Lesa, wibakwashanga ne kwi bazhikijila. Kechi bejizhañenyenga na mambo a bwikalo bwabo ne, kabiji Lesa wibapesheshe. (Yuda 16) Pa bano banabakazhi pajinga ne Sala, byo bebambijile kusha nzubo yawama ne bwikalo bwawama mu Ula ne kuya na kwikala mu matente, kechi wijizhañenye ne. Bino ‘Sala wakookejilenga Abalahama ne kumwita amba nkambo.’ (1 Pe. 3:6) Akilangulukai pe Libeka, wajinga bupe bwafumine kwi Yehoba bo amupele Izaka ne kwikala mukazhanji wawama bingi. Baibolo waamba’mba Izaka ‘wamutemenwe, byonkabyo Izaka bamutekeneshe ku lufu lwa inanji.’ (Nte. 24:67) Mu ano moba twatokwa bingi kwikala na banabakazhi ba kishinka baji byonka byajinga Sala ne Libeka.
11. Nga banabakazhi basemeshi Bahebelu, bachinchikile byepi?
11 Pa myaka yo bajinga mu buzha mu Ijipita, bena Isalela batendekele kuvula bingi. Felo waambile’mba, baana ba balume ba Bahebelu bebepayenga pa kusemwa. Nangwa byonkabyo, bano banabakazhi Bahebelu basemeshi ba Shifula ne Puwa, kechi baswile kuba bibabujile Felo kuba’mba bepayenga baana ba balume ba bena Isalela ne. Na mambo a kuba’mba baakamwanga Yehoba, bano basemeshi bachinchikile ne kukana bibabujile Felo. Byo papichile kimye Yehoba wibapele ba mu mazubo abo.—Lupu. 1:15-21.
12. Ñanyi bintu byawama byaubile Debola ne Yaela?
12 Mu moba ajingako ba mitonyi mu bena Isalela, Lesa watongwele Debola kwikala ngauzhi. Watundaikile Balaka wajinga Mutonyi ne kukwasha bena Isalela kwibafumya mu lumanamo, kabiji waambijile jimo kuba’mba munema wa kushinda bena Kenana kechi ukaya kwi Balaka. Bino Lesa ukoba bino kupichila mu kupana nzhita ya bena Kenana yatangijilwanga ne Sisela “mu kuboko kwa mwanamukazhi.” Abino byobyo kyamwekele kimye mwanamukazhi wa jizhina ja Yaela wabujile mwina Isalela byo a mwipayile.—Mito. 4:4-9, 17-22.
13. Baibolo waambapo amba ka pe Abigaila?
13 Kabiji akilangulukai pa mwanamukazhi wa kishinka aye Abigaila wajingako myaka 1,100 Kilishitu saka akyangye kusemwa. Wajinga bingi na milangwe, pano bino mwatawanji Nabala wakanamine bingi kabiji kechi wajinga na maana ne. (1 Sam. 25:2, 3, 25) Na mambo a kuba’mba Davida wazhikijile banabalume ba kwa Nabala, Davida watumine bantu kuya na kulomba kajo ne bintutu bikwabo. Bino Nabala ‘wibakajipijile’ kabiji kechi wibapelepotu nangwa kintu ne. Kino kyazhingijishe bingi Davida ne kufuukula kuya na kwipaya Nabala ne bantu banji. Abigaila byo aumvwine kino, watwajile kajo ne bya kutoma kwi Davida ne bantu banji, kino kyalengejile kubula kumwipaya Nabala. (1 Sam. 25:8-18) Davida waambijile Abigaila amba: “Atotwe Yehoba, Lesa wa Isalela, wajikukutuma ja lelo na kuntundaila.” (1 Sam. 25:32) Nabala byo afwile Davida wasongwele Abigaila.—1 Sam. 25:37-42.
14. Byonka byajinga baana ba bakazhi ba kwa Shaluma, ñanyi mwingilo ubena kwingila banabakazhi bena Kilishitu lelo jino?
14 Banabalume bavula, banabakazhi ne baana, bafwile kimye nzhita ya bena Babilona kyo yaonawine Yelusalema ne nzubo ya Lesa mu mwaka wa 607 Kilishitu saka akyangye kusemwa. Nsakwa ya uno muzhi beishimukulwile mu mwaka wa 455 Kilishitu saka akyangye kusemwa. Nehemiya ye watangijilenga uno mwingilo. Pa bantu bebakwashishe kushimukulula nsakwa pajinga ne baana ba bakazhi ba kwa Shaluma wajinga mwana wa mfumu ku lubaji lumo lwa nkambi ya mu Yelusalema. (Ne. 3:12) Bepaine ne kwingilako uno mwingilo. Kino kituvululamo banabakazhi bena Kilishitu bengilako mwingilo wa buntungi kuzhokoloka ntanda yonse.
15. Ñanyi mwingilo wawama Maliya ye bamupele?
15 Mu myaka kitota kitanshi, Yehoba wapesheshe banabakazhi bamo kupichila mu kwibapa mingilo yanema bingi. Umo pa bano banabakazhi ke Maliya wajinga kisungu. Saka bamwipanguzha kala kwi Yosefwa, Maliya waimichile jimi mu jishinda ja kukumya na mupashi wazhila. Mambo ka Lesa o asajijile uno mwanamukazhi kwikala inanja Yesu? Mambo wajinga na byubilo byawama byakebewenga pa kuba’mba akomeshe bulongo mwana walumbuluka. Wajinga bingi na jishuko ja kwikala inanja Yesu, muntu waya nkuwa pano pa ntanda ponse.—Mat. 1:18-25.
16. Ambaipo pa byaubile Yesu bimwesha byo amonanga banabakazhi.
16 Yesu waubilanga bingi lusa banabakazhi. Akilangulukai pa byo aubile na mwanamukazhi wajinga na kikola kya mukunko myaka 12. Waishile kunyuma ya kwa Yesu mu jibumba ja bantu ne kukwata ku kivwalo kyanji. Yesu kechi wamukainye ne, wa mubijile lusa ne kwamba’mba: “Mwanami, lwitabilo lobe lwa kulengela kubukwa. Yanga mu mutende, kabiji kikola kyobe kyatama kipwe.”—Mako 5:25-34.
17. Ñanyi kya kukumya kyamwekele pa Pentekosita mu mwaka wa 33?
17 Banabakazhi bamo bajinga baana ba bwanga ba kwa Yesu, bamukwashishenga mu bintu bimo ne batumwa banji. (Luka 8:1-3) Kabiji pa Pentekosita mu mwaka wa 33 banabalume ne banabakazhi 120 batambwile mupashi wa Lesa mu jishinda ja kukumya. (Tangai Byubilo 2:1-4.) Yehoba waambijile jimo kuba’mba: “Nketulwila Mupashi wami pa bantu bonse; ne bana benu ba balume ne ba bakazhi bakaulanga na Mupashi . . . Nketulwila mupashi wami pa ba mwingilo ba balume ne ba bakazhi.” (Yoe. 2:28, 29) Lesa wafumishepo mupashi wanji pa bena Isalela basendukile mu lwitabilo ne kutendeka kutundaika banabakazhi ne banabalume baikele “bena Isalela ba Lesa.” (Nga. 3:28; 6:15, 16) Pa banabakazhi bena Kilishitu bajingako mu kitota kitanshi baingijilenga mwingilo wa kusapwila, pajinga ne baana babakazhi bana ba kwa Filipa wajinga musapwishi.—Byu. 21:8, 9.
18, 19. (a) Ñanyi mwingilo Yehoba ye apa banabalume ne banabakazhi? (b) Nyimbi wa salamo waambilepo amba ka pa banabakazhi basapwila mambo awama?
18 Ku mpelo ya mwaka wa 1800, banabalume bachechetu ne banabakazhi bajinga bingi na kizaku mu mpopwelo ya kine. Bajinga batanshi batendekele mwingilo wa kusapwila pa byambo byaamba pe Yesu. Bafikizhe bungauzhi bwa kuba’mba: “Kabiji ano mambo awama a Bufumu akasapwilwa pano pa ntanda ponse kuba amba ba mu bisaka byonse bya bantu bakeomvwe, apa bino mpelo ikafike.”—Mat. 24:14.
19 Jibumba jicheche ja Bafundanga Baibolo, lelo jino jabaya bingi, mambo Bakamonyi ba kwa Yehoba luno baji 7,900,000. Bantu kukila pa 11,300,000 babena kumwesha lusekelo lwa kukeba kufunda Baibolo ne mu mwingilo wetu byo batanwako ku Kivuluko kya lufu lwa kwa Yesu pa mwaka pa mwaka. Mu byalo byavula, bantu bavula batainweko ku kivuluko bajinga banabakazhi. Pa baji mu mwingilo wa kimye kyonse 1,000,000 bataya mbila ya Bufumu ntanda yonse, bavula ke banabakazhi. Lesa wapana mwingilo wanema bingi ku banabakazhi ba kishinka wa kwingila. Nyimbi wa salamo waambilepo amba: ‘Nkambo ukambizha: Banabakazhi bamba mambo jo jibumba jikatampe.’—Sala. 68:11.
20. Ñanyi mitwe yo twafwainwa kwisambangapo pa Kupopwela kwa kisemi?
20 Kechi twakonsha kwambatu pa bonse banabakazhi ba kishinka banembwa mu Baibolo ne. Pana bino, atweba bonse twakonsha kutanga mashimikila abo mu Baibolo ne mu bibaba byanembwa mu mabuku etu. Twakonsha kutanga ne kulangulukapo pa bukishinka bwa kwa Luta. (Luta 1:16, 17) Kutanga buku wa mu Baibolo wa kwa Eshita ne bibaba byaamba pe aye kwakonsha kukosesha lwitabilo lwetu. Inge twatanchika bulongo ne kutendeka kufunda pa bano banabakazhi pa Kupopwela kwetu kwa Kisemi tukamwenemo bingi. Inge twikalatu bunke, twafwainwa kufundanga pa ino mitwe pa lufunjisho lwa pa bunke.
21. Banabakazhi bakamwa Lesa, bamwesha byepi bukishinka kwi Yehoba mu kimye kya lumanamo?
21 Yehoba upesha banabakazhi ba kishinka bengila mwingilo wa kusapwila ne kwibazhikijila mu bimye bya malwa. Mu kimye kyajingako nkondo mu kyalo kya German ba mu kipanyi kya Nazi ne byalo bimo byatangijilwanga na bashilikale, bayanjishanga bingi banabakazhi ba kishinka baakamwanga Lesa bavula, kabiji bamo bebepayile na mambo kukookela Lesa. (Byu. 5:29) Byonkatu byo kyajinga ne kala, banyenga yetu ne bapopweshi bakwetu banemeka bumfumu bwa Lesa. Byobyo kyajinga ne ku bena Isalela ba kala, ne lelo jino Yehoba ukwata ku maboko abo a kilujo ne kwibambila’mba: “Kuba moyo ne, mambo amiwa nji nobe.”—Isa. 41:10-13.
22. Ñanyi bintu byawama byo tubena kutengela?
22 Katatakatu banabalume ne banabakazhi ba kishinka bakekale mu paladisa ne kukwasha mamilyonyi a bantu bakasangulwa ne kwibafunjisha bintu byawama Yehoba byo akobila bantu banji. Onkao mambo, nangwa twi banabalume nangwa banabakazhi, twayai atweba bonse tunemekenga mwingilo Lesa ye etupa ne ‘kumwingijila na muchima umotu.’—Zefwa. 3:9.
“Mambo a Lesa o omi kabiji aji bingi na bulume.”—HEBE. 4:12.
1, 2. Ñanyi mwingilo Yehoba ye apele Mosesa, kabiji wamulayile’mba ka?
MWAKONSHA kumvwa byepi inge Yehoba wimwambila kuya na kwambilako bantu banji ku kalama uji bingi na bulume pano pa ntanda? Mwakonsha kwakamwa, ne kulanguluka’mba kechi mwafikilamo ne. Mwakonsha kunengezha byepi byo mwafwainwa kuya na kwamba? Mwakonsha kuba byepi pa kuba’mba mwambe byambo na kuchinchika byo mubena kwimenako Lesa wa bulume bonse?
2 Abino byobyo kyajinga kwi Mosesa. Yehoba wabujile Mosesa wajinga “kimote kukila bantu bonse bajinga pano panshi” kuya kwi Felo na kupokolola bantu ba Lesa ku buyanji ne mu buzha mu Ijipita. (Bala. 12:3) Byo bamwambijile bino, Felo kechi wateleko muchima ne, kabiji witotele bingi. (Lupu. 5:1, 2) Bino Yehoba wakebelenga Mosesa kubuula Felo amba akasulule bantu milyonyi asatu bajinga mu buzha. Mosesa waipwizhe Yehoba amba: “Yami ñanyi kya kuba’mba ngye kwi Felo ne kufumya bena Isalela mu Ijipita?” Mosesa wimwene kuba’mba kechi wafikilamo ne. Lesa wamubujile’mba kechi ukekala bunke ne. Yehoba waambile’mba: “Nkekala nobe.”—Lupu. 3:9-12.
3, 4. (a) Ki ka kyalengejile Mosesa kuchina? (b) Mwakonsha kuba byepi inge kimukatazha kwamba pe Lesa ne pa Bufumu bwanji byonka byaumvwinenga Mosesa?
3 Ki ka kyalengejile Mosesa kuchina? Kwa kubula nangwa kuzhinaukatu ne, wachiinenga Felo. Mambo wayukile’mba kechi ukaswa kuba’mba bamutuma kwi Yehoba Lesa ne. Kabiji Mosesa wachiinenga ne kuba’mba bena Isalela kechi bakaswa kuba’mba bamutongola kwi Lesa kwibatangijila kufuma mu Ijipita ne. Mosesa waambijile Yehoba amba: “Kechi bakangitabile ne, nangwa kumvwa jiwi jami ne; pakuba bakamba’mba: ‘Yehoba kechi wakumwekela ne.’”—Lupu. 3:15-18; 4:1.
4 Twakonsha kufunjilako bintu byanema bingi kwi Yehoba byo akumbwile Mosesa. Kya kine kuba’mba, kimo kimye kechi twakonsha kwamba na bakulumpe ba mu makafulumende ne. Nanchi kya kimukatazhapo kwamba pe Lesa ne pa Bufumu bwanji ku bantu, kikatakata bo musambakana nyi? Inge byobyo kiji, akilangulukai pa byo twakonsha kufunjilako ku byamwekejile Mosesa.
5. Ñanyi kintu Yehoba kyo abikile mu maboko a kwa Mosesa, kabiji kino kyamukwashishe byepi kushinda moyo? (Monai kipikichala kitanshi.)
5 Yehoba wamukwashishe Mosesa kuchinchika ku bintu bikamumwekela kulutwe nangwa kya kuba wachiinenga’mba bantu kechi bakaswa byo akebabula ne. Jishimikila janembwa mu Kulupuka jamba’mba: ‘Lesa waipwizhe [Mosesa] amba: “I kika kyo kiji mu kuboko kobe?” Wakumbwile’mba; ‘Kamama.’ Wamwambijile’mba: ‘Kataye panshi.’ Kepo ekatayile panshi, kabiji kaalukile ke muloolo, kabiji Mosesa wanyemeneko. Yehoba wamwambijile Mosesa amba: ‘Tanyika kuboko kobe umukwate ku kiminzo.’ Watanyikile kuboko kwanji ne kukwatako, ponkapo waalukile ke kamama mu kuboko kwanji. Kepo Lesa amwambijile’mba: ‘Baketabila’mba Yehoba wakumwekela.’” (Lupu. 4:2-5) Mu bulume bwa Lesa kamama kaalukile ke muloolo mu kuboko kwa kwa Mosesa. Yehoba wamwambijile’mba “kabiji usende kano kamama mu kuboko kobe, ka kubilako biyukilo.” (Lupu. 4:17) Kino kyalengejile Mosesa kushiinwa’mba Yehoba ye wa mutuma kuya na kumwambilako ku bantu banji ne kwi Felo.—Lupu. 4:29-31; 7:8-13.
6. (a) Ñanyi kintu kyo twikala nakyo mu maboko etu kimye kyo tubena kusapwila, kabiji mambo ka? (b) Lumbululai ‘mambo a Lesa byo aji na bulume’ ne byo ‘engila.’
6 Inge tubena kwisamba na bantu pa byambo bya Lesa, ñanyi kintu kyo twikala nakyo mu maboko? Twikala na Baibolo kabiji tukeba kumwingijisha bulongo. Yehoba wamba kwi atweba kupichila mu Baibolo nangwa kya kuba bantu bamo bamonatu Baibolo nobe bukutu. (2 Pe. 1:21) Mu Baibolo muji milaye yaamba pa bikoba Bufumu bwa Lesa. O ene mambo mutumwa Paulo o anembejile’mba: “Mambo a Lesa o omi kabiji aji bingi na bulume.” (Tangai Bahebelu 4:12.) Milaye ya Lesa yonse ya kine kabiji ikafika. Mambo Lesa ubena kwingila kuba’mba afikizhe byo afuukula. (Isa. 46:10; 55:11) Inge muntu wayuka kino kishinka pa mambo a Lesa, bintu byo atanga mu Baibolo byakonsha kwikala na bulume mu bwikalo bwanji.
7. Twakonsha ‘kufunjisha ne kulumbulula byepi bulongo mambo a bukine’?
7 Yehoba witupa Baibolo muji byambo byanji. Kino kingijisho, inge twikingijisha bulongo byo twamba bantu bakonsha kwibiketekela ne kuswa kuba’mba byafuma kwi Lesa. O ene mambo byo apwishishe kunembela Bahebelu, Paulo watundaikile Timoti, ‘Kuteshako muchima ku kufunjisha ne kulumbulula bulongo mambo a bukine.’ (2 Timo. 2:15) Twakonsha kulondela byepi lujimuno lwa kwa Paulo? Kupichila mu kutanga bulongo binembelo byakonsha kuzakula michima ya babena kwituteleka. Matalakiti afumine pa kushonkena kwa nkambi mu 2013 beanengezha kwitukwasha byo twafwainwa kuba bino.
8. Kalama wa mwingilo umo waambilepo amba ka pa matalakiti?
8 Ano onse matalakiti beanengezhatu mu jishinda jimotu. Onkao mambo, inge twafunda bya kwingijishapo imo, ko kuba’mba twayuka byakwingijisha onsetu. Nanchi apela kwingijisha nyi? Kalama wa mwingilo umo mu Hawaii, mu kyalo kya U.S.A., wanembele’mba: “Kechi twayukile bino bingijisho kuba’mba biketukwasha mu mwingilo wa ku nzubo ku nzubo ne mu busapwishi bwa pa mvula bantu ne.” Mambo ka ano matalakiti kyo awamina? Waambile’mba, mambo aji na mepuzho ne mikumbu. Mwina nzubo kechi wakonsha kwakamwa byo akonsha kupana mikumbu ne, mambo mikumbu iji pa uno talakiti. Uno mulongo waambile’mba, na mambo a kuba’mba ano matalakiti anembwa mu jishinda jawama, alengela kutendeka kwisamba na bantu.
9, 10. (a) Matalakiti akonsha kwitulengela byepi kwingijisha Baibolo? (b) Ñanyi talakiti ye mwingijisha bulongo, kabiji mambo ka?
9 Ano matalakiti onse etulengela kutangapo kinembelo. Akilangulukai pa talakiti wa kuba’mba Nanchi Buyanji Bukapwa Nyi? Twakonsha kwipuzha mwina nzubo bwipuzho buji pa uno talakiti. Wakonsha kusalapo pa mikumbu isatu ya kuba’mba “ee nyi” “ine nyi” “kampe nyi.” Mukumbu yense mwina nzubo ye akonsha kukumbula mwakonsha kuzhikula mukachi ka talakiti ne kwamba’mba, “monai byaamba Baibolo.” Kepo mwatanga Lumwekesho 21:3, 4.
10 Byobyo twakonsha ne kuba inge tubena kwingijisha talakiti wa kuba’mba Nanchi Mulangulukapo Amba ka pa Baibolo? mukumbu yense mwina nzubo ye akonsha kukumbula uji pa talakiti ujitu bulongo. Zhikulai pa jipa jalondelapo ne kwamba’mba, “Baibolo waamba’mba ‘Binembelo byonse byanembelwe na lutangijilo lwa mupashi wa Lesa.’” Mwakonsha kunungapo amba, “Uno mutwe, waambapo byavula bingi.” Mwafwainwa kuzhikula Baibolo ne kutanga bino byepelo mu 2 Timoti 3:16, 17.
11, 12. (a) Mu ñanyi mashinda mo twakonsha kwingijisha matalakiti kimye kyo tuji mu mwingilo? (b) Matalakiti akonsha kwimukwasha byepi kwinengezha pa kubwela ku bantu?
11 Byakumbula mwina nzubo byakonsha kwimukwasha kuyuka bintu bikwabo byo mwakonsha kwisamba nanji. Monse mo kyakonsha kwikela, tangaipo kinembelo mu Baibolo saka mukyangye kupana talakiti ku muntu. Nangwa kya kuba mwatangatu kinembelo kimo nangwa bibiji kimye kitanshi kyo mwafwakashisha bantu, mwakonsha kubwelako ne kutwajijila na mwisambo.
12 Kunyuma ya talakiti kuji ka mutwe ka kuba’mba “Byo mwakonsha Kulangulukapo” ne binembelo byo mwakonsha kwisamba na muntu pa kubwelako. Talakiti wa Bintu Bikekala Byepi Kulutwe na Lwendo? bwipuzho bo mwakonsha kwisambapo inge mwabwela ku bantu ke buno “Lesa ukawamisha byepi ino ntanda?” Paji kinembelo kya Mateo 6:9, 10 ne Danyela 2:44. Talakiti wa Umvwe Muntu Wafwa Wakonsha Kwikala Mumi Jibiji Nyi? bwipuzho bo mwakonsha kwisambapo inge mwabwela ku bantu ke buno “Mambo ka o tukotela ne kufwa?” Paji kinembelo kya Ntendekelo 3:17-19 ne Loma 5:12.
13. Lumbululai byo mwafwainwa kwingijisha matalakiti pa kutendeka mafunjisho a Baibolo.
13 Ingijishainga ano matalakiti kutendekelamo mafunjisho a Baibolo. Muntu inge waingijisha kodi ya QR iji kunyuma ya talakiti wakonsha kuya pa Keyala wetu po akonsha kutana bintu byakonsha ku mutundaika kutendeka kufunda Baibolo. Ano matalakiti aamba ne pa biji mu buloshuwa wa Mambo Awama Afuma kwi Lesa! Kabiji atongola ne lufunjisho lo mwafwainwa kuyapo. Talakiti wa kuba’mba Ñanyi Ubena Kulama Ntanda? yaamba pa biji mu lufunjisho 5 mu uno buloshuwa. Talakiti mukwabo wa kuba’mba Ñanyi Kintu Kyakonsha Kwituletela Lusekelo mu Kisemi? yaamba pa biji mu lufunjisho 9. Kwingijisha bulongo matalakiti kwesakana na byo beanengezha, ku kemukwasha kwingijisha bulongo Baibolo kimye kitanshi kyo mwafwakashisha bantu ne pa kubwela ku bantu. Kuba bino kuketukwasha kutendeka kufunjisha mafunjisho a Baibolo avula. Ñanyi bintu bikwabo byo twafwainwa kuba pa kuba’mba twingijishenga bulongo Mambo a Lesa kimye kyo tuji mu mwingilo?
14, 15. Mwakonsha kulondela byepi byaubanga Paulo mu mwingilo wa kusapwila?
14 Paulo wajinga na muchima wa kukwasha “bantu bavula” mu mwingilo waji. (Tangai 1 Kolinda 9:19-23.) Mambo ka o aubilanga bino? Paulo wakebeshanga ‘kukwasha Bayudea . . . , baji mu mizhilo . . . , babula mu mizhilo . . . , ne bantu babula kukosa.’ Kya kine, wakebelenga bingi kukwasha ‘bantu bonse kuba’mba umvwe kyakonsheka apulushepo bamo.’ (Byu. 20:21) Twakonsha kubanga byepi byonka byaubanga Paulo, pa kwinengezha kuya mu mwingilo ne pa kusapwila bukine ku “bantu bonse” mu nyaunda yetu?—1 Timo. 2:3, 4.
15 Mashinda akwabo atanwa mu Mwingilo Wetu wa Bufumu pa ñondo pa ñondo. Esekainga kwiengijisha. Inge mitwe imo yakonsha kulengela bantu kubula kutako muchima, mwafwainwa kunengezha bulongo ne kwamba pa bintu byakonsha kulengela bantu kutako muchima. Akilangulukai pa bintu byo biji mu nyaunda mo mwikala, pa bantu bekalamo, ne pa bintu byo batemwa kuba. Kepo mwafwainwa kulanguluka pa kinembelo kyaamba pa lolo lukatazho lo baji nalo. Kalama wa mwanzo ne mukazhanji baambilepo pa byo bengijisha bulongo Baibolo mu mwingilo. Waambile’mba: “Bantu bavula botutana pa mazubo betuswisha kutangapo kinembelo kimo inge tusakwamba byambo bicheche ne kufika pa kishinka. Pa kupwisha kwiimuna kwesakana na mwayila kisho saka twa zhikula ma Baibolo, tutanga kinembelo kimo.” Akilangulukai pa mitwe, mepuzho ne binembelo byo banengezhezha jimo mu mafuka alondelapo ne kumona byo mwafwainwa kwingijisha ano mashinda mu nyaunda yenu.
16. Ambai byo twakonsha kwingijisha kinembelo ya Isaya 14:7 mu mwingilo wa kusapwila.
16 Inge mwikala mu nyaunda muji bumbanzhi ne bukapondo mwakonsha kutendeka mwisambo na muntu ne kumwambila’mba: “Akifwanyikizhai kuba’mba mwatanga sawakya mu pepala wa byambo wa kuba’mba: ‘Pano ntanda yonse yakokoloka ne kuzhindamatu nzo; pano bantu ke batendeke ne kwimba.’ Abino byo byaamba Baibolo pa Isaya 14:7. Mu Baibolo muji milaye yavula Lesa yo etulaya pa bintu byawama byo aketubila kulutwe.” Apa bino mwatanga kinembelo kimo mu Baibolo kyaamba pa ino milaye.
17. Twakonsha kulumbulwila byepi bantu byambo biji mu Mateo 5:3 pa kwisamba nabo?
17 Nanchi mu nyaunda mo mwikala kyakatazha kutana mwa kwikela nyi? Inge byobyo kiji, mwakonsha kutendeka mwisambo kupichila mu kwipuzha’mba: “Muntu wafwainwa kwikala na mali avula byepi pa kuba’mba kisemi kyanji kikale kya lusekelo?” Inge muntu wakumbula, mwakonsha kwamba’mba: “Bantu bavula baji bingi na mali avula, pano bino bisemi byabo kechi bitondwa na bino bintu ne. Ki ka kyo bafwainwa kuba?” Kepo mwatanga Mateo 5:3 ne kutendeka lufunjisho lwa Baibolo.
18. Pa kutekenesha bantu, mwakonsha kwingijisha byepi Yelemiya 29:11?
18 Nanchi bantu mu nyaunda mo mwikala babena kuyanda ne kumanama na bya malwa nyi? Mwakonsha kutendeka mwisambo wenu kupichila mu kwamba’mba: “Naiya kuba’mba twisambepo pa byambo bya lutekenesho. (Tangai Yelemiya 29:11.) Abya mwamona bintu bisatu Yehoba byo akeba kwitubila nyi? ‘Mutende,’ ‘luketekelo’ ne bwikalo bwawama bwa ‘kulutwe.’ Nanchi kino kechi kilumbulula kuba’mba Yehoba ukeba kwitubila bintu byawama mu bwikalo bwetu nenyi? Kino kyakonsha kubiwa byepi?” Kepo mwasala mutwe waesakana na byo mubena kwambapo mu buloshuwa wa Mambo Awama.
19. Ambai byo mwakonsha kulumbulula kinembelo kya Lumwekesho 14:6, 7, pa kwamba na bantu batemwa bya bupopweshi.
19 Nanchi mwikala mu nyaunda bantu mo batemwa bya bupopweshi nyi? Inge byobyo kiji, mwafwainwa kutendeka mwisambo kupichila mu kwipuzha’mba: “Inge malaika waambile kwi anweba, mwakonsha kumuteleka nyi? (Tangai Lumwekesho 14:6, 7.) Byo kiji kuba’mba uno malaika waambile’mba ‘akamwai Lesa,’ kyawama bingi kuyuka uno Lesa ye ambilengapo. Uno malaika waambile’mba ‘popwelainga awa walengele jiulu ne ntanda.’ Uno Lesa jizhina janji ñanyi?” Mwafwainwa kutanga Salamo 124:8, paamba kuba’mba: “Bukwasho bwetu buji mu jizhina ja Yehoba, yenka walengele jiulu ne ntanda.” Apa bino mwambepo ne bikwabo pe Yehoba Lesa.
20. (a) Twakonsha kwingijisha byepi kinembelo kya Byambo bya Mana 30:4 pa kufunjisha bantu pa jizhina ja Lesa? (b) Ñanyi kinembelo kyo mwingijisha kimukwasha kwingila bulongo mu mwingilo wa kusapwila?
20 Mwakonsha kutendeka mwisambo na mwanyike kupichila mu kumwambila’mba: “Nakeba nkutangilepo kinembelo kiji na mepuzho awama bingi. (Tangai Byambo bya Mana 30:4.) Kafwako muntu uji bino ne, onkao mambo kino kinembelo kibena kwamba pa Mulenga wetu. Twakonsha kuyuka byepi jizhina janji? Nsakukumwesha jino jizhina mu Baibolo.”
21, 22. (a) Kinembelo kyasalwa bulongo, kyakonsha kupimpula byepi bwikalo bwa muntu? (b) Mwafuukulapo kutwajijila kuba ka mu mwingilo wa kusapwila?
21 Inge twasala bulongo binembelo, kechi tuyuka bantu byo bafwainwa kubapo pa binembelo byo twi batangila ne. Bakamonyi babiji mu kyalo kya Australia bakonkonsheshe ku kibelo kya nzubo ya mwanamukazhi. Nyenga umo wamwipwizhe amba, “Nanchi mwijiyuka jizhina ja Lesa nyi?” kepo atangile Salamo 83:18. Uno mwina nzubo waambile’mba “Nakuminye bingi!” Wanungilepo’mba, “Byo bafumine pa nzubo, nayile na motoka ku shitolo ko bapotesha mabuku palepa makilomita 56 na kupesa pesa byatuntululwa mu ma Baibolo apusana pusana ne kukeba mu dikishonale. Byo nashiinwe kuba’mba jizhina ja Lesa ke Yehoba, natendekele kulanguluka ne pa bintu bikwabo byo nabujile kuyuka.” Kechi papichile ne kimye kyabaya ne, aye ne ba mwatawanji batendekele kufunda Baibolo, kabiji palutwe kacheche bonse babatizhiwe.
22 Mambo a Lesa apimpula bwikalo bwa bantu beatanga ne kwikala na lwitabilo mu milaye ya Yehoba. (Tangai 1 Tesalonika 2:13.) Byambo bya mu Baibolo biji bingi na bulume kukila byambo byo twafwainwa kwamba. Onkao mambo, kimye kyonse twafwainwa kwingijishanga Mambo a Lesa. Mambo aji na bulume!
“Fwenyai kwipi ne Lesa, naye ukafwenya kwipi ne anweba.”—YAKO. 4:8.
1. Mwayilatu kisemwa, ñanyi kintu bantu kyo bakeba, kabiji ñanyi wakonsha kwibobila byo bakeba?
MWAYILATU kisemwa, atweba bantu tukeba bingi kufwenya kwipi na muntu witutemwa. Bantu betemwa, “bobila bintu pamo, kabiji beyuka bulongo.” Tumvwa bingi bulongo inge tuji na ba mu kisemi ne balunda netu betutemwa, betunemeka ne kwituyuka bulongo byo tuji. Nangwa byonkabyo, muntu ye twafwainwa kwikala na bulunda bwawama nanji ke Mulenga wetu Mukatampe.—Sapwi. 12:1.
2. Yehoba witulaya ka, kabiji mambo ka bantu bavula o babujila kuketekela bino byambo?
2 Yehoba mu Mambo anji witutundaika ‘kufwenya kwipi’ ne aye, kabiji witulaya’mba, ‘ukafwenya kwipi’ ne atweba. (Yako. 4:8) Kino kitutundaika bingi! Nangwa byonkabyo, bantu bavula balanguluka’mba kechi bakonsha kufwenya kwipi ne Lesa ne. Balanguluka’mba kechi bafikilamo kufwenya kwipi ne aye ne. Nanchi twakonsha kufwenya kwipi ne Yehoba nyi?
3. Ñanyi kishinka kyo twafwainwa kuyuka pe Yehoba?
3 Kishinka ke kya kuba’mba Yehoba “kechi uji kwalepa” na boba bamukeba ne, kabiji twakonsha ne kumuyuka. (Tangai Byubilo 17:26, 27; Salamo 145:18.) Lesa ukeba bantu bonse bambulwa kulumbuluka kufwenya kwipi ne aye, kabiji waswila jimo kwibatambwila kuba’mba bekale balunda nanji. (Isa. 41:8; 55:6) Na mambo a bintu byo apichilemo, nyimbi wa masalamo washiinwe ne kunemba pe Yehoba amba: “Anweba mumvwa milombelo, kwi anweba ko bakeya bantu bonse. Ye mwine wa lusekelo ye mwasalulula, ne kumufikizha ko muji.” (Sala. 65:2, 4) Jishimikila ja mu Baibolo jaamba pa mfumu wa bena Yuda aye Asa, jitukwasha kuyuka byo twakonsha kufwenya kwipi ne Yehoba, ne aye byo akonsha kufwenya kwi ne atweba.*
4. Mfumu Asa waubilepo byepi pa bintu byaubilenga bena Yuda?
4 Mfumu Asa wateleko bingi muchima ku mpopwela ya kine. Byo kiji kuba’mba wajinga Mfumu, Asa wapangilemo mu bufumu bwanji baubanga bupite ne bapopwelanga bankishi. (1 Mfu. 15:9-13) Na mambo a kuba’mba wakookejile Yehoba ne kufwenya kwipi nanji, Asa wabujile bantu amba: “Mukebeshai Yehoba, Lesa wa bashakulu benu, ne kulama mizhilo yanji ne mikambizho yanji.” Baikele mutende pa myaka itanshi jikumi ya bukalama bwa kwa Asa, mambo Yehoba wibapesheshe. Asa wayukile’mba uno mutende wafuma kwi Yehoba. Waambijile bantu amba: “Kyalo kikiji kyetu mambo twamukeba Yehoba Lesa wetu; twamukeba ne aye witupa mutende konse konse.” (2 Moba 14:1-7) Twayai tumone kyalondejilepo.
5. Asa wamwesheshe byepi kuba’mba waketekela mwi Lesa, kabiji mwafumine ñanyi bintu?
5 Akifwanyikizhai kuba’mba yenu mfumu Asa. Zela mwina Etiopya waiya na banabalume 1,000,000 ne makalaki 300 na kutula bulemo bena Yuda. (2 Moba 14:8-10) Anweba mujitu na Bashilikale 580,000 batwelamo jibiji mu bashilikale ba bena Etiopya. Inge mwaumvwine byepi pa kumona ino nzhita? Abya inge mwatendekele kwiipuzha amba mambo ka Lesa kyo abujila kukanya bano bantu kwitulukuka nyi? Nanchi inge mwaketekejile mu maana enu nyi? Byaubile Asa byamwesheshe kuba’mba waketekejile mwi Yehoba kabiji wajinga na bulunda bwakosa ne Lesa. Wasashijile Yehoba kumukwasha ne kumujijila’mba: “Tukwashai, anweba Yehoba Lesa wetu, mambo twimuketekela anweba yenka, kabiji mo mu jizhina jenu mo twalupukila na kulwisha jino jibumba. Anweba Yehoba yenu Lesa wetu, mambo twimuketekela anweba yenka, kabiji mo mu jizhina jenu mo twalupukila na kulwisha jino jibumba. Anweba Yehoba yenu Lesa wetu. Kechi muleke bantu bemushinde ne.” Yehoba wakumbwile byepi lulombelo lwalombele Asa? “Yehoba wibashinjile bena Etiopya.” Kafwako nangwa mulwanyi umo wapulukile mu ino nkondo!—2 Moba 14:11-13.
6. Ñanyi bintu byo twafwainwa kufunjilako kwi Asa?
6 Ñanyi bintu kyalengejile Asa kuketekela kuba’mba Lesa ukatangijila ne kuzhikijila bantu banji? Baibolo waamba’mba: “Asa waubilenga byawama ku meso a Yehoba” ne kuba’mba “muchima wa Asa walumbulukiletu kwi Yehoba mu moba anji onse.” (1 Mfu. 15:11, 14) Ne atweba twafwainwa kwingijilanga Lesa na muchima wetu yense. Kuba bino kwanema bingi pa kuba’mba tutwajijile kufwenya kwipi ne aye luno ne mu kimye kya kulutwe. Tumusanchila bingi Yehoba pa kwitukokela kwi aye ne byo etukwasha kutwajijila na kukosesha bulunda bwetu ne aye. Akitwayai twisambepo pa mashinda abiji Lesa mo obila bino.
7. (a) Ñanyi bintu byauba Yehoba bitulengela kufwenya kwipi ne aye? (b) Ñanyi jishinda jimo jakilamo kunema Lesa jo etufwenyesheshamo kwipi ne aye?
7 Butemwe bwa Yehoba bwamwekejile mu byo alengele bulongo ino ntanda mwikala bantu. Kabiji watwajijila kumwesha butemwe bwanji kwi atweba kupichila mu kwitupa bintu byawama bya mu bwikalo bwetu. (Byu. 17:28; Lum. 4:11) Kyakilamo kunema ke kya kuba’mba, Yehoba witupa bya kwitukwasha kukosesha bulunda bwetu ne aye. (Luka 12:42) Kabiji witubula ne kuba’mba witumvwa pa muntu pa muntu inge twa mulomba. (1 Yoa. 5:14) Nangwa byonkabyo, jishinda jimo Lesa mo etufwenyesha kwipi ne aye, ne atweba byo tufwenya kwipi ne aye, ke kupichila mu butemwe bo etumwesha pa kwitupa bukuzhi. (Tangai 1 Yoano 4:9, 10, 19.) Yehoba wapaine “Mwananji yenkawa umotu” pano pa ntanda pa kuba’mba etupokolole ku bundengamambo ne lufu.—Yoa. 3:16.
8, 9. Ñanyi mwingilo wingila Yesu mu kuba byafuukula Yehoba?
8 Yehoba wanengezha kuba’mba ne bantutu bajingako Kilishitu saka akyangye kwiya, nabo bakamwenemo mu buno bukuzhi. Yehoba waambijile jimo mu bungauzhi kuba’mba ukapana Mupulushi wa bantu, kwi aye buno bukuzhi bwajingatu nobe wibupana kala mambo wayukile kuba’mba byo afuukwile bikobiwa. (Nte. 3:15) Byo papichile myaka yavula, mutumwa Paulo wamusanchijile Lesa pa “bukuzhi bwapaine Kilishitu Yesu.” Kabiji wanungilepo amba: “Lesa waubile kino kuba amba amweshe amba ye waoloka mu kulekela mambo alengelwe kala.” (Loma 3:21-26) Onkao mambo kechi twakonsha kufwenya kwipi ne Lesa kwa kubula kupichila mwi Yesu ne.
9 Yehoba kupichila mwi Yesu, ufwenyesha bantu bepelula kwi aye ne kwikala balunda nanji. Nga binembelo byaambapo amba ka pa kino kishinka? Paulo wanembele’mba: “Bino Lesa witumwesha butemwe bwanji, mambo byo twakijinga bandengamambo, Kilishitu witufwijile.” (Loma 5:6-8) Lesa kechi wapaine Yesu kwikala kitapisho kya bukuzhi na mambo a kuba’mba twakijishamo kunema ne, bino ke na mambo a kuba’mba witutemwa. Yesu waambile’mba: “Kafwako muntu wakonsha kwiya kwi amiwa ne, poso Batata bantumine bamukokela ko nji.” Pa kimye kikwabo waambile’mba: “Kafwako wiya kwi Batata ne, poso wapichila mwi amiwa.” (Yoa. 6:44; 14:6) Kupichila mu mupashi wanji wazhila ne mwi Yesu, Yehoba ubena kukwasha bantu bavula kutwajijila mu butemwe bwanji ne kuketekela kwikala na bumi bwa myaka ne myaka kulutwe. (Tangai Yuda 20, 21.) Monai jishinda jikwabo Yehoba mo etufwenyesha kwipi ne aye.
10. Baibolo witukwasha byepi kufwenya kwipi ne Lesa?
10 Mu uno mutwe, twaamba pa mabuku 14 a mu Baibolo apusana pusana. Kwa kubula Baibolo, twakonsha kufwenya byepi kwipi na Mulenga wetu? Inge twafunda byepi pa bukuzhi, ne byo twafwainwa kufwenya kwipi ne Yehoba kupichila mwi Yesu? Na lutangijilo lwa mupashi wazhila, Yehoba wanembele Baibolo, witubula byo anji ne bintu byanema byo akoba kulutwe. Byambo biji mu Kulupuka 34:6, 7, bimwesha Yehoba byo aji, Mosesa waambile pe Lesa kuba’mba ke “Lesa wa lusa ne wa bibusa, ubanda kuzhingila, wayula na butemwe bubula kwaluka ne bukishinka, umwesha butemwe bubula kwaluka ku biumbi bya bantu, ne kulekela bantu bumbulwakoloka bwabo ne mizhilulwila yabo ne bubi bwabo.” Ñanyi wakonsha kubula kufwenya kwipi na muntu uji bino? Yehoba wayuka kuba’mba, inge ke tutange Baibolo, tukamuyuka bingi bulongo kabiji tukafwenya kwipi ne aye.
11. Mambo ka o twafwainwa kwesekesha kufundanga pa byubilo bya Lesa ne mashinda anji? (Monai kipikichala kitanshi.)
11 Buku wa Fwenyai Kwipi ne Yehoba watendeka na byambo bya kuba’mba: “Pa kwisampa bulunda buji bonse, patanshi tukimuyuka awo muntu, kukomoka ne kunemeka byubilo byanji byapusanako na bya bakwabo. Onkao mambo, kyanema bingi kufunda byubilo bya Lesa ne mashinda mo ebyubila byonka byo byasololwa mu Baibolo.” Tumusanchila bingi Yehoba pa kwitupa Baibolo, mambo witukwasha bingi.
12. Mambo ka Lesa kyo aingijishe bantu kunemba Baibolo?
12 Yehoba inge wakebelenga, inge waingijishe bamalaika kunemba Baibolo. Mambo bamalaika betuta bingi muchima ne mingilo yo twingila. (1 Pe. 1:12) Kwakubula nangwa kuzhinaukatu ne, bamalaika inge banembele bingi bulongo byambo bya Lesa. Pano bino, bamalaika kechi baji nobe bantu ne. Nanchi inge bamwenenga bintu byonka bimona bantu nyi? Kechi bomvwa byonka byo tumvwa ne, kabiji kechi baji na bukoke byonka byo tuji ne. Yehoba wayukishatu bulongo kuba’mba bamalaika kechi baji byonka biji bantu ne, onkao mambo, kyaijilemo bingi Yehoba kwingijisha bantu kunemba Baibolo. Inge ketutange pa bintu bibalengelanga kumvwa kutama ku muchima, kwakamwa, moyo ne bilubo byaubile bano banembi ba Baibolo ne bakwabotu, kitukwasha kumvwisha byo kibakolelenga ku muchima. Kabiji inge twatanga pa bintu bibalengelanga kusangalala, twakonsha kumvwisha byo baumvwanga. Byonka byajinga ngauzhi Elaija, banembi bonse ba Baibolo ‘bajingatu byonka byo tuji.’—Yako. 5:17.
13. Lulombelo lwalombele Yona lwi mulengela kumvwa byepi?
13 Akilangulukai pa kyamwekejile Yona. Abya malaika inge walumbulwile Yona byo aumvwinenga uno ngauzhi byo anyemenenga Lesa byo amutumine nyi? Kyaijilemo bingi Yehoba byo ambijile Yona kwinembela mwine jino jishimikila, kubikapotu ne byo alombele lulombelo kufuma mu muchima kimye kyo ajinga munda ya jisabi pa kalunga ka mema. Yona waambile’mba: “Pa kupungila muchima wami munda ne mulangulukile anweba Yehova.”—Yona 1:3, 10; 2:1-9.
14. Ki ka kyakonsha kwimulengela kumvwisha byanembele Isaya?
14 Kabiji akimonai Yehoba byo ambijile Isaya kunemba pe aye mwine. Byo apwishishe kumona kimwesho kya lukumo lwa Lesa, uno ngauzhi kyamulengejile kwamba pa bundengamambo bwanji amba: “Malwa ami! Napelelwa; mambo amiwa ne muntu uji na kanwa katama, kabiji naikala mukachi ka bantu baji na tunwa twatama; mambo meso ami amona Mfumu, Yehoba wa mabumba.” (Isa. 6:5) Ñanyi pa bamalaika wafwainwe kwamba bino byambo? Bino Isaya waambile bino byambo, kabiji twayuka byo aumvwinenga.
15, 16. (a) Twakonsha kuyuka byepi byaumvwanga bakalume ba Lesa ba kala? Ambai byamwekele. (b) Ki ka kyakonsha kwitukwasha kufwenya kwipi ne Yehoba?
15 Nanchi bamalaika bakonsha kwamba kuba’mba kechi ‘bafwainwa’ ne, byonka byaambile Yakoba, nangwa amba bajinga “bandengamambo,” byonka byaambile Petelo nyi? (Nte. 32:10; Luka 5:8) Nanchi inge baumvwine “moyo” kimye kyo bafwainwe kwamba mambo awama byonka batumwa ba kwa Yesu byo baubile kimye kimo nyi? Nangwa abya bamalaika inge ‘bachinchikile’ pa kwibamanyika pa kusapwila mambo awama byonka byaubile Paulo ne bakwabo nyi? (Yoa. 6:19; 1 Tesa. 2:2) Ine, mambo bamalaika balumbuluka, kabiji baji bingi na bulume kukila bantu bonse. Bantu bandengamambo inge bamwesha bino, tuyuka byo bomvwa mambo ne atweba kechi twaoloka ne. Onkao mambo, inge ke tutange Mambo a Lesa twakonsha ‘kusekela pamo na boba basekela; ne kujijila pamo na boba bajila.’—Loma. 12:15.
16 Inge ketulanguluke pa byaamba Baibolo, ne Yehoba byo aubile na bakalume banji ba kishinka bajingako kala, tukafunda bintu byavula byawama bingi pe Lesa wetu. Kuba bino, kuketukwasha kuyuka bulongo Yehoba ne kumutemwa kufuma mu muchima. Kikafumamo, tukafwenya kwipi ne aye.—Tangai Salamo 25:14.
17. (a) Ñanyi lujimuno lwawama Azaliya lo ambijile Asa? (b) Asa walengulwile byepi lujimuno lwamupele Azaliya, kabiji mwafumine ñanyi bintu?
17 Mfumu Asa, byo ashinjile nzhita ya bena Etiopya, ngauzhi Azaliya waambijile bantu byambo bya maana. Waambile’mba: “Yehoba ukekala ne anweba umvwe mwatwajijila kwikala nanji; umvwe mwamukeba, ukesolola kwi anweba, bino umvwe mwamukana, ne aye ukemukana.” (2 Moba 15:1, 2 NW) Nangwa byonkabyo, byo papichile kimye mu bwikalo bwanji, Asa wakankelwe kulondela luno lujimuno lwawama. Byo achiine mfumu wajinga ku kabeta ka ku buyeke mu Isalela, Asa wayile ku mfumu wa bena Silya na kukeba bukwasho. Kechi waichile jikwabo pe Yehoba kuba’mba amukwashe ne, wayile na kumvwañana na bantu babulanga kupopwela Lesa. Kyaijilemo bingi Asa ku mwambila’mba: ‘Mwauba kintu kya bulubi; kabiji kufuma ku kyo kino kimye mukekala na makondo.’ Abino byobyo kyajinga mu bukalama bwa kwa Asa. (2 Moba 16:1-9) Twakonsha kufunjilako ka ku kino?
18, 19. (a) Twakonsha kuba byepi inge twatendeka kufuma kwi Lesa? (b) Twafwainwa kufwenya byepi kwipi ne Yehoba?
18 Kechi twafwainwa kufuma kwi Yehoba ne. Inge twamona’mba twatendeka kufuma kwi Yehoba, twafwainwa kuba byonka byo kyanembwa mu Hoseya 12:6 amba: “Alulukilai kwi Lesa wenu, kakachilai ku butemwe ne ku bololoke, muketekele kikupu mwi Lesa wenu.” Onkao mambo, twayai tufwenyenga kwipi ne Yehoba ne kusanta pa bukuzhi kupichila mu kufundanga Baibolo.—Tangai Mpitulukilo ya mu Mizhilo 13:4.
19 Nyimbi wa salamo wanembele’mba: “Kyangwamina amiwa kufwenya kwipi kwi Lesa.” (Sala. 73:28) Twayai atweba bonse tutwajijile na kufunda bintu byavula pe Yehoba ne kumusanchilanga pa bintu byawama byo etubila. Kabiji lekai Yehoba atwajijile na kufwenya kwipi ne atweba myaka ne myaka!
^ par. 3 Monai kibaba kyaamba pe Asa mu Kyamba kya Usopa kya August 15, 2012 pa mutwe wa kuba’mba: “Mingilo Yenu Ikafwetwa.”
“Mukomvwa jiwi kunyuma yenu amba; ‘Jishinda jino.’”—ISA. 30:21.
1, 2. Yehoba waamba byepi na bakalume banji?
YEHOBA watangijila bantu pa myaka yavula bingi. Mu moba a kala, Lesa waambanga kwi abo kupichila mu bamalaika, bimwesho nangwa biloto, kwi bamwesha bikamweka kulutwe. Kabiji Yehoba wibapele ne mingilo imo ya kwingila. (Bala. 7:89; Ezi. 1:1; Da. 2:19) Kimye kimo Yehoba waingijishanga bakalume banji kumwimenako ne kubula bantu byo bafwainwe kuba. Nangwa kya kuba bantu ba Yehoba batambwilanga byambo byanji mu mashinda apusana pusana, bino aba balondelanga mikambizho yanji wibapeshanga.
2 Mu ano moba, Yehoba wingijisha Baibolo, mupashi wanji wazhila ne kipwilo pa kutangijila bantu banji. (Byu. 9:31; 15:28; 2 Timo. 3:16, 17) Mizhilo yotutambwila yapela kumvwa, mambo kiji nobe ‘matwi etu omvwa jiwi kunyuma yetu amba: “Jishinda jino jo mwafwainwa kuyamo.’” (Isa. 30:21) Kupichila mu “kalume wakishinka kabiji wa maana,” Yesu witubula byaamba Yehoba mu kipwilo. (Mat. 24:45) Twafwainwa kutako bingi muchima ku ino mizhilo ifuma kwi Yehoba ne ku byo etubula, mambo bumi bwa myaka ne myaka bwaimena pa kwikala ba lukokelo.—Hebe. 5:9.
3. Ñanyi kintu kyakonsha kwitulengela kubula kutako muchima ku mizhilo ya Yehoba? (Monai kipikichala kitanshi.)
3 Satana Diabola wayuka kuba’mba mizhilo ya Yehoba iketulengela kwikala na bumi, onkao mambo, ukeba’mba tubulenga kumvwina ino mizhilo. Kunungapo, ‘muchima wetu wa bujimbijimbi’ wakonsha kwitulengela kubula kutako muchima ku mizhilo ya Yehoba. (Yele. 17:9) Mu uno mutwe, tusakumona byo twakonsha kushinda mikika imo yakonsha kwitulengela kubula kumvwanga jiwi ja Lesa. Twayai twisambe pa byo twafwainwa kumvwanga jiwi ja Yehoba ne kumulombanga pa kuba’mba etukwashe kutwajijila kufwenya kwipi ne aye kimye kyonse.
4. Satana weseka byepi kuvulañanya milanguluko ya bantu?
4 Satana wesekesha bingi kuvulañanya milanguluko ya bantu, kupichila mu byambo bya bubela ne mashinda anji a bujimbijimbi. (Tangai 1 Yoano 5:19.) Mapepala a byambo, mabuku, pa waileshi, pa TV ne pa intaneti baamba byambo bya bubela byakumbana mwaya ntanda yonse. Nangwa kya kuba mu bino byonse mutanwa byambo byo mwakonsha kutemwa, pano bino baamba pa bintu byapusana na byamba Yehoba. (Yele. 2:13) Kimye kimo baamba kuba’mba kijitu bulongo banabalume kwisongola mulwabo ne banabakazhi nabo byonkabyo. Kino kilengela bantu bavula kulanguluka kuba’mba Baibolo wakoseshatu bintu pa mambo a kwilaala kwa banabalume nangwa banabakazhi bonka bonka.—1 Ko. 6:9, 10.
5. Twakonsha kuchinuzhuka byepi kubula kukumpulwa na byambo bya bubela bya kwa Satana?
5 Aba batemwa bololoke bwa Lesa, bakonsha kuchinuzhuka byepi kukumpulwa na mashinda a bujimuku a kwa Satana? Bakonsha kusalulula byepi kyawama ku kyatama? Kupichila mu “Kwilama mwine ne kubila bintu monka mwayila byambo bya [Lesa]”! (Sala. 119:9 NW) Mu Baibolo muji mizhilo itukwasha kuyuka byambo bya kine ne byambo bya bujimbijimbi. (Mana. 23:23) Yesu waambile’mba, “muntu ukamwena bumi . . . mu byambo bifuma mu kanwa ka Yehoba.” (Mat. 4:4) Twafwainwa kuyuka bya kwingijisha mafunde a mu Baibolo mu bwikalo bwetu. Mosesa saka akyangye kunemba mizhilo ya Yehoba yaamba pa bukende, nsongwalume Yosefwa wayukile kuba’mba kuba bukende ke mambo kwi Lesa. Muka Potifwalo byo akebelenga kuba’mba obe nanji bulalelale, Yosefwa kechi wakebelenga kubula kukookela Yehoba ne. (Tangai Ntendekelo 39:7-9.) Nangwa kya kuba muka Potifwalo wamukanjikizhenga pa moba avula amba alale nanji, Yosefwa kechi waswishishe byambo byo aambilenga kumulengela kubula kumvwa jiwi ja Lesa ne. Ne atweba lelo jino twafwainwa kumvwinanga jiwi ja Yehoba, kechi kumvwinanga byambo bya bubela bya kwa Satana ne.
6, 7. Twafwainwa kuba byepi, pa kuba’mba tubule kumvwina byambo byatama bya kwa Satana?
6 Mu ntanda lelo jino mwayula bingi bupopweshi bwa bubela, kino kilengela bantu bavula kulanguluka’mba kafwako bupopweshi bwa kine. Nangwa byonkabyo, Yehoba wapana mizhilo yalumbuluka ku bantu bakeba kuyuka bukine. Twafwainwa kusalapo ye twafwainwa kumvwinanga. Kechi twafwainwa kuteleka ku mawi abiji pa kimye kimo ne, onkao mambo, twafwainwa ‘kuyuka jiwi’ ja kwa Yesu ne ku mumvwinanga. Mambo Yehoba wamutongola kwitutangijila.—Tangai Yoano 10:3-5.
7 Yesu waambile’mba: “Taiko muchima ku bintu byo mubena kumvwa pa kino kimye.” (Mako 4:24) Bitujimunako Yehoba byawama bingi, pano bino twafwainwa kunengezha bulongo muchima kumvwina lujimuno lo tutambwila. Inge twabula kujimuka, twafwainwa kutendeka kumvwina byambo byatama bya kwa Satana ne kuleka kumvwina lujimuno lwawama lwitupa Lesa. Kange muleke nyimbo ya ku kyalo, mavidyo, byo batambisha pa TV, mabuku, balunda nenu, bafunjishi nangwa bo beta amba bashenyenye kutendeka kwi mutangijila mu bwikalo bwenu ne.—Kolo. 2:8.
8. (a) Muchima wetu wakonsha kwitulengela byepi kuba bintu bikeba Satana? (b) Ki ka kyakonsha kwitumwekela inge ketubule kumvwina lujimuno lwitupa Lesa?
8 Satana wayuka kuba’mba twi bandengamambo, kyokyo esekesha bingi na ngovu kwitulengela kuba bintu byatama. Satana inge witulukuka mu jino jishinda, kikatazha bingi kwikala ba kishinka. (Yoa. 8:44-47) Twakonsha kushinda byepi luno lweseko? Akilangulukai pa muntu ubena kulanguluka pa kintu kyatama, kino kyakonsha kumulengela kuba kyokyo kintu ne kulenga mambo akonsha kumulengela kwilangulusha. (Loma 7:15) Ñanyi kintu kyakonsha kulengela uno muntu kutanwa mu luno lukatazho? Kubula kumvwina jiwi ja Yehoba. Kampe uno muntu kechi wateleko muchima ku milanguluko yanji ne. Wakonsha kuleka kulomba, kuya na kupwila ne kuleka kusapwila. Kino kyakonsha kumulengela kuba byo abena kulanguluka ne kuba bintu byo ayuka kuba’mba byatama. Twakonsha kuchinuzhuka bino bizumba inge twatwajijila kumvwina lujimuno lwitupa Lesa ne kulondela byo etubula ne kushinda bukiji milanguluko yatama. Inge ke tumvwine jiwi ja Yehoba, kechi tukalondelanga byamba bantu basenduka mu lwitabilo ne.—Mana. 11:9.
9. Mambo ka o kyawamina kuyuka bukiji miteeto yetu yatama?
9 Muntu uji na kikola inge bekitana ne kumubuka bukiji, wikala na bumi. Kyo kimotu, twakonsha kuchinuzhuka bya malwa inge twayuka miteeto imo yakonsha kwitutwala mu lweseko. Inge twayuka ino miteeto, twafwainwa ponkapotu kuleka ino miteeto, Satana saka akyangye ‘kwitukwata amba tubenga kyaswa muchima wanji.’ (2 Timo. 2:26) Twafwainwa kuba byepi, inge twamona kuba’mba byo tubena kulanguluka byapusana na bikeba Yehoba amba tubenga? Kwa kubula kukankazhama ne, twafwainwa kubwela bukiji kwi aye, ne kutwajijila kumvwina lujimuno lwanji ne kwilulondela na muchima yense. (Isa. 44:22) Twafwainwa kuvulukanga’mba, kubula kufuukulapo bintu bulongo, kwakonsha kwitulengela kuba bintu byatama ne kwilangulusha nangwa kya kuba twabwela kwi Yehoba. Kyawama kuchinuzhuka bintu byakonsha kwitulengela kuleka kwingijila Yehoba.
10, 11. (a) Ñanyi biyukilo bimwesha kwitota? (b) Tufunjilako ka ku byamwekejile ba Kola, Datanyi ne Abilama?
10 Twakonsha kuyuka kuba’mba muchima wetu kimye kimo, wakonsha kwitutwala mungi. Miteeto yatama yakonsha kwitulengela kuba ñanyi bintu? Akilangulukai pa kwitota ne lunkumbwa. Ino miteeto yakonsha kwitulengela kubula kumvwinanga jiwi ja Yehoba mu bwikalo bwetu. Muntu witota ulanguluka kuba’mba wanema kukila bakwabo. Kino kyakonsha kumulengela kulanguluka’mba wakonsha kuba kintu kyonse kabiji kafwako wafwainwa kumubula byo afwainwa kuba ne. Kabiji kechi wakonsha kulondela mizhilo ne lujimuno lupana bena Kilishitu bakwabo, bakulumpe mu kipwilo nangwatu jibumba ja Lesa ne. Muntu uji na ino miteeto kechi umvwina jiwi ja Yehoba ne.
11 Bena Isalela byo bajinga mu kiselebwa, ba Kola, Datanyi ne Abilama, basatukijile Mosesa ne Alona. Na mambo a kwitota, bano bansatuki batendekele kupopwela Yehoba mu jishinda jo bamwene bene kuba’mba jawama. Yehoba waubilepo byepi pa kino? Wibakambwile bonse. (Bala. 26:8-10) Ñanyi kintu kyanema kyo tufunjilako ku kino kyamwekele. Kusatukila Yehoba mufuma bintu byatama. Twayai tuvulukenga kuba’mba “awa witota kulutwe ukonaika.”—Mana. 16:18; Isa. 13:11.
12, 13. (a) Ambaipo byamwekele bifuma mu kwikala na lunkumbwa. (b) Lumbululai lunkumbwa byo lwakonsha kutendeka kukoma mu muntu.
12 Akilangulukai pa muntu uji na lunkumbwa. Muntu uji na lunkumbwa javula kechi ulondela mizhilo ya Yehoba ne. Wakonsha kusenda bintu byabula byanji. Mukulumpe wa nzhita ya bashilikale ya bena Silya aye Nemani, byo bamubukile kikola kya mbumba kwi Ngauzhi Elisha, wapaine bya bupe. Bino Elisha wakaine kutambula bino bya bupe. Nangwa byonkabyo, kalume wa kwa Elisha aye Gehazi wakebeshenga bingi bino bya bupe. Gehazi waambile mu muchima waji amba: “Monka mwaikela Yehoba na bumi, amiwa kine nsakumulondela, nkatambuleko kintu kwi [Nemani].” Kwa kubula Elisha kuyuka, Gehazi wapupijile Nemani ne kumubepa kuba’mba bamutuma kutambula “talenta umo wa siliva ne bivwalo bibiji.” Na mambo a lunkumbwa, ki ka kyamwekejile Gehazi? Mbumba ya kwa Nemani yamutuntulukijile Gehazi!—2 Mfu. 5:20-27.
13 Lunkumbwa lwakonsha kutendeka pachepache, bino inge twabula kwilushinda bukiji, lwakonsha kubaya ne kutendeka kuba bintu byakonsha kwitulengela bwikalo kutama. Jishimikila ja mu Baibolo jaamba pe Akana jimwesha bulume buji mu kwikala na lunkumbwa. Akimonai Akana byo atendekele kwikala na lunkumbwa. Waambile’mba: “Byo namwene mu bipukulwa kivwalo kyawamisha kya buya kya ku Shinala, ne mashekele a siliva bitota bibiji, ne kyela kya ngolode kyanema mashekele makumi atanu, ponkapo nebikumbilwe ne kwibishikula ne kwibisenda.” Akana wafwainwe kushinda milanguluko ya lunkumbwa, pano bino waibile bipe ne kwibifya mu tente wanji. Byaubile Akana byo byayukanyikilwe, Yoshua wamwambijile’mba Yehoba ubena kuleta bya malwa pe obewa. Akana ne kisemi kyanji bebashile mabwe ne kufwa bafwile jonkaja juba. (Yosh. 7:11, 21, 24, 25) Inge twabula kujimuka, ne atweba twakonsha kwikala na lunkumbwa byonka byajinga Akana. Onkao mambo, twayai ‘tuchinuzhukenga lwiso lonse.’ (Luka 12:15) Bulalelale nabo lunkumbwa. Onkao mambo, inge twatendeka kwikala na milanguluko yatama, twafwainwa kupelawizha kupimpula ndangulukilo yakonsha kwitulengela kulenga mambo.—Tangai Yakoba 1:14, 15.
14. Twafwainwa kuba byepi inge twamona kuba’mba tuji na kyubilo kya kwitota ne lunkumbwa?
14 Mufuma bintu byatama mu kwikala na kyubilo kya kwitota ne lunkumbwa. Kulanguluka pa bintu byatama byakonsha kufumamo, kwakonsha kwitukwasha kutwajijila na kumvwina bitubula Yehoba. (Mpitu. 32:29) Mu Baibolo, Lesa wa kine kechi witubulatu jishinda jawama ne, bino witulumbulwila ne bintu byawama bifumamo mu kulondela byo etubula, ne bintu byatama bifuma mu kuba byatama. Inge muchima wetu ke etulengele kulanguluka pa bintu byatama, kyawama bingi kulanguluka pa bintu byakonsha kufumamo, batemwe betu byo bakomvwa ne kyakilamo kunema ke kulanguluka pa bulunda bwetu ne Yehoba.
15. Twakonsha kufunjilako ka kwi Yesu?
15 Yehoba ukeba’mba twikalenga bulongo. (Sala. 1:1-3) Witupa mizhilo pa kimye kyafwainwa. (Tangai Bahebelu 4:16.) Yesu kimye kyonse wisambanga ne Yehoba mu lulombelo, nangwa kya kuba wajinga walumbuluka, walombanga moba onse. Yehoba watundaikanga Yesu ne kumutangijila mu mashinda a kukumya. Wamutumijile bamalaika na kumukwasha, wamupele mupashi wanji wazhila kumukwasha, kabiji wamutangijile pa kusala batumwa banji 12. Jiwi ja Yehoba jafumine mwiulu, ne kumukosesha ja kuba’mba umwena lusekelo mwi aye. (Mat. 3:17; 17:5; Mako 1:12, 13; Luka 6:12, 13; Yoa. 12:28) Byonka byaubanga Yesu, ne atweba twafwainwa kumubula Lesa biji ku michima yetu mu lulombelo. (Sala. 62:7, 8; Hebe. 5:7) Lulombelo lwitulengela kutwajijila kwisamba ne Yehoba, ne kwikala bwikalo buleta munema pa jizhina janji.
16. Yehoba witukwasha byepi kumvwa jiwi janji?
16 Yehoba kechi witukanjikizha kulondela byo etubula ne. Twafwainwa kulombanga mupashi wanji wazhila, kabiji uketupa uno mupashi wanji. (Tangai Luka 11:10-13.) Kyanema bingi ‘kuteshako muchima ku byo tumvwa.’ (Luka 8:18) Kyakonsha kutama bingi inge ketulombe Yehoba kwitukwasha kushinda byubilo byatama bino saka tutamba bya mulekese nangwa mavidyo muji bintu byatama. Pa kuba’mba tutambwilenga bukwasho bwanji, twafwainwa kutanwanga kimye kyonse ku kupwila. Mambo twayuka kuba’mba pa kuno kupwila koko tufunda bintu byakonsha kwitukwasha. Bakalume ba Yehoba bachinuzhuka bya malwa bifuma mu kubula kulondela bitubula Yehoba pa kupwila kwetu. Ne kifumamo ke kya kuba’mba, inge bajinga na milanguluko yatama bukiji bukiji bashinda ino milanguluko ne kwiileka.—Sala. 73:12-17; 143:10.
17. Mambo ka o kyatamina kwiketekela?
17 Tufunjilako bintu byanema bingi kwi Davida Mfumu wa bena Isalela. Byo ajinga mwanyike, Davida waipayile kiyangala mwina Filishitiya aye Goliata. Davida waikele mushilikale, mfumu, mupokolweshi kabiji wafuukulanga bintu bena Isalela byo balondelanga. Bino kimye Davida kyo atendekele kwiketekela, muchima wanji wamujimbaikile ne kulenga mambo ne Batesheba. Kabiji wanengezhe ne kuba’mba Uliya wajinga mwatawanji Batesheba bamwipaye. Byo bamufunjileko, Davida waswile mambo o aubile ne kukosesha bulunda bwanji ne Yehoba.—Sala. 51:4, 6, 10, 11.
18. Ki ka kyakonsha kwitukwasha kutwajijila na kumvwina jiwi ja Yehoba?
18 Twayai tutwajijile kumvwinanga lujimuno luji pa 1 Kolinda 10:12 ne kubula kukizhamo kwiketekela. Baibolo waamba kuba’mba kechi tuji na bulume bwa ‘kwenda monka mwafwainwa ne,’ onkao mambo twafwainwa kusalapo kana kumvwinanga byamba Yehoba nangwa Satana. (Yele. 10:23) Twayai tutwajijile na kulomba kimye kyonse, kulondela lutangijilo lwa mupashi wazhila, ne kutwajijila na kumvwina jiwi ja Yehoba.
PETELO wajijile bingi byo akaine Yesu. Nangwa kya kuba uno mutumwa wafwainwe kwibikako pa kuba’mba bulunda bwanji ne Lesa bukose, pano bino, Yesu wakebelenga ku mwingijisha kuba’mba akakwashenga bakwabo. Wamwambijile’mba: “Inge wabwela ukakoseshe lwitabilo lwa balongo bobe.” (Luka 22:32, 54-62) Petelo waikele jishiki ja kipwilo kya bena Kilishitu kya mu myaka kitota kitanshi. (Nga. 2:9) Po pamotu, ne mulongo wajingapo mukulumpe mu kipwilo, wafwainwa kwibikako pa kuba’mba atendeke jikwabo mwingilo wa bukulumpe ne kwikala na lusekelo lufuma mukukwasha ne kukosesha balongo ku mupashi.
Bamo bajinga bakulumpe mu kipwilo, bukulumpe bwapwa. Kino kilengela bamo kutendeka kwilengulula. Ba Julio,* bajinga bakulumpe mu kipwilo mu kyalo kya Bolivia pa myaka 20, baambile’mba: “Kunengezha majashi, kupempula balongo, ne kufunga mikoko ya mu kipwilo ye wajinga mwingilo wami! Pano bino byonse byapwijile pa mpuki ne kushalatu mabokotu. Nangwa byonkabyo, kino kyajinga kimye kyakatazha bingi.” Ba Julio batendeka kwingila mwingilo wa bukulumpe mu kipwilo jikwabo.
Mwana wa bwanga aye Yakoba wanembele’mba: “Balongo bami, sekelainga umvwe kemupite mu meseko apusana pusana.” (Yako. 1:2) Yakoba waambilenga pa meseko eya na mambo a kumanyikwa ne bumbulwakulumbuluka bwetu. Watongwele bya kusakasaka bya mubiji, kuba misalululo ne bintutu bikwabo. (Yako. 1:14; 2:1; 4:1, 2, 11) Inge Yehoba witufundako, kikola bingi kumuchima. (Hebe. 12:11) Ano meseko kechi afwainwa kwitupwishisha lusekelo lwetu ne.
Nangwa kya kuba bukulumpe bwapwa mu kipwilo, bino twafwainwa kukosesha lwitabilo lwetu ne kumwesha’mba twatemwa Yehoba. Kabiji twafwainwa ne kulangulukanga pa ene mambo o twaikejile bakulumpe mu kipwilo. Nanchi twakebangatu kumwenamo nyi, inyi twaingilanga na mambo a kutemwa Lesa ne kushiinwa’mba ye mwina kipwilo kabiji ye wikita muchima nyi? (Byu. 20:28-30) Aba batwajijila kwingijila Yehoba mu bukishinka nangwa kya kuba bukulumpe bwapwa, bamwesha ku bonse kubikakotu ne Satana kuba’mba batemwa Yehoba kya kine.
Mfumu Davida byo alengele mambo akatampe, waswile byo bamufunjileko kabiji bamulekejileko mambo. Davida waambile’mba: “Ye mwine wa lusekelo, mwina mizhilulwila yalekelwa, mwina mambo avwetwapo ye mwine wa lusekelo wabulwa kutelelwa bubi kwi Yehoba, wa muchima wabulwa bujimbijimbi.” (Sala. 32:1, 2) Kumufundako kwamukwashishe Davida ne kumulengela kwikala kafunga wawama wa bantu ba Lesa.
Po pamotu ne balongo bo babwezha pa bukulumpe mu kipwilo, bekala bakafunga bafikilamo. Mukulumpe mu kipwilo umo ye kyamwekejilepo waambile’mba: “Pano popo nayuka bulongo bya kuba na bilubo byuba balongo ne banyenga.” Mukulumpe mu kipwilo mukwabo wambile mba: “Luno nanemeka bingi mwingilo wa kwingijila balongo ne banyenga.”
Nyimbi wa masalamo wanembele’mba: ‘[Yehoba] kechi ukebakeba mambo mwi atweba ne.’ (Sala. 103:9) Onkao mambo, kechi twafwainwa kulangulukanga kuba’mba inge muntu walenga mambo, Lesa kechi ukamulekelako mambo ne. Ba Ricardo bajinga bakulumpe mu kipwilo pa myaka yavula baambile’mba: “Kyankolele bingi ku muchima kabiji natendekele kwilengulula.” Banungilepo amba, “Pa kimye kyabaya namonanga nobe kechi nafikilamo ne, kino kyandengejile kubula kukeba kwikala mukulumpe mu kipwilo. Kechi najinga na luketekelo lwa kuba’mba bantu ba kanketekela ne. Bino na mambo a kuba’mba neyowanga kukwasha balongo ne banyenga, natendekele kufunjisha mafunjisho a Baibolo, kutundaika balongo kimye kyo tuji pa Nzubo ya Bufumu ne kwingila nabo mu mwingilo wa kusapwila. Kino kyakwashishe kufikilamo, luno ne mukulumpe mu kipwilo jikwabo.”
Inge mulongo waswisha bukaji kwikala mu muchima wanji, bwakonsha kumulengela kubula kwikala mukulumpe mu kipwilo. Kyawama bingi kwikala nobe kalume wa Yehoba Davida, wakaine kwipaya Mfumu Saulo wa mubijile kichima! Davida wakaine kushinkanya ne Saulo, nangwa kya kuba wajinga na jishuko ja kuba bino. (1 Sam. 24:4-7; 26:8-12) Saulo byo afwile mu nkondo, Davida wamujijile, ne kwamba pe aye ne mwananji Yonafwanyi amba: ‘bebatemenwe’ ku bantu. (2 Sam. 1:21-23) Davida kechi waswishishe bukaji kwikala mu muchima wanji ne.
Inge mwalanguluka’mba kechi bemuchibila bulongo mambo enu ne, kechi mwafwainwa kuswisha bukaji kwikala mu muchima wenu ne. Ba William bekala mu kyalo kya ku Britain kimye bukulumpe kyo bwapwile panyuma ya kwikala mukulumpe pa myaka nobe 30, batendekele kuzhingijila bakulumpe mu kipwilo. Ki ka kyakwashishe ba William kushinda ino milanguluko? Baambile’mba, “Kutanga buku wa Yoba kwantundaikile bingi.” Kabiji banungilepo amba, “Inge Yehoba wakwashishe Yoba kwikala mu mutende na balunda nanji basatu, ko kuba’mba ukankwasha ne amiwa kwikala mu mutende na bakalama ba bwina Kilishitu!”—Yoba 42:7-9.
Inge mwalekele mwingilo wa kufunga jitanga ja Lesa, kyakonsha kuwama kulanguluka ne kumona ene mambo kyo mwalekejile. Nanchi makatazho o alengejile nyi? Inyi kuji bintu bimo byamwekanga nobe byanema mu bwikalo byo byalengejile nyi? Nanchi mwalefwilwe na mambo a bumbulwakulumbuluka kwa balongo nyi? Nangwa kiji bino, mwafwainwa kuvulukanga’mba mwakwashanga bingi balongo ne banyenga mu mashinda avula byo mwajinga bakulumpe mu kipwilo. Majashi o mwaambanga ebakoseshanga, byo mwaubanga bintu kibatundaikanga kabiji byo mwayanga na kwi bapempula kibakwashanga kuchinchika meseko. Byo mwaingijilenga mu bukishinka mwingilo wa bukulumpe, kyasangajikanga bingi muchima wa Yehoba, byonkatu byo mwaumvwanga bulongo ne anweba bene.—Mana. 27:11.
Yehoba wakwasha balongo kwikala jikwabo na lusekelo ne kukeba kutendeka mwingilo wa kutangijila kipwilo. Inge mwalekele mwingilo wa bukulumpe nangwa bemufumishe pa bukulumpe, mwafwainwa jikwabo “kukanamina mingilo ya bukalama.” (1 Timo. 3:1) Paulo ‘watwajijile kulombelako’ bena Kilishitu bajinga mu Kolose kuyuka maana alumbuluka a kuyuka kyaswa muchima wa Lesa ‘pa kuba’mba bendenga monka mukebela Yehoba mwa kumutokeshesha ku muchima.’ (Kolo. 1:9, 10) Inge mwatendeka mwingilo wa bukulumpe jikwabo, ketekelai mwi Yehoba kwi mukosesha, kutekanya ne kwikala na lusekelo. Mu ano moba a kupelako, bantu ba Lesa babena kukebewa bakafunga ba kwibatundaika pa kuba’mba bakoseshe bulunda bwabo ne Lesa. Nanchi mukabwela na kukosesha balongo ne banyenga yenu mu kipwilo nyi?
^ par. 3 Mazhina apimpulwa.
Buno bwipuzho bwanema bingi, kikatakata aba bafwisha bena kwabo. Bano bantu bakebesha bingi kuba’mba mu ntanda ipya bakekale pamo na bena kwabo bakasangulwa. Mwanamulume wafwilwa umo waambile’mba: “Amiwa ne mukazhami kechi twakebelenga masongola etu kupwa ne. Twakebelenga bingi kutwajijila kwingijila Lesa pamo myaka ne myaka. Kufumatu kimye kyafwile mukazhami kechi naleka kulanguluka bino ne.” Nanchi kujipo kintu kyakonsha kwitulengela kwikala na luketekelo lwa kuba’mba aba bakasanguka bakasongola nangwa kusongolwa nyi? Kechi twayuka ne.
Myaka yapitapo, mabuku etu aambanga amba, byambo byaambile Yesu pa lusanguko ne pa kusongola, wibitazhizhenga ku boba bakasangulwa ne kwikala pano pa ntanda ne kuba’mba aba bakasangulwa ne kwikala mu ntanda ipya kechi bakasongola ne.* (Mat 22:29, 30; Mako 12:24, 25; Luka 20:34-36) Byo kiji kuba’mba kechi twakonsha kukoselatu ku lubaji lumo ne, nanchi byambo byaambile Yesu wibitazhizhenga ku bakasangulwa ne kuya mwiulu nyi? Akitwayai twisambe pa byo ambile.
Akilangulukai byo kyajinga. (Tangai Luka 20:27-33.) Basadusea kechi baitabijile mu lusanguko ne. Onkao mambo, bamwesekele Yesu kupichila mu kumwipuzha bwipuzho pa mambo a lusanguko ne pa mambo a kusongola bukwe yobe.* Yesu wakumbwile’mba: “Baana ba mu buno bwikalo basongola ne kusongolwa, bino aba bo baitabizha amba bafwainwa kufika ku bobwa bwikalo ne kusanguka ku bafu kechi bakasongola nangwa kusongolwa ne. Kabiji kechi bakafwa ne, mambo bakekala nobe bamalaika ne kwikala baana ba Lesa kimye kyo bakasanguka.”—Luka 20:34-36.
Mambo ka mabuku etu kyo ambijile kuba’mba Yesu waambilenga pa lusanguko lwa pano pa ntanda? Kuji bintu bibiji byalengejile. Kitanshi, twamwene kuba’mba kampe Basadusea balangulukilenga pa bakasanguka ne kwikala pano pa ntanda ne kulanguluka’mba kyo kine kintu Yesu kyo akumbwijile kwesakana na byo balangulukilenga. Kya bubiji, Yesu wapezhezheko kwaamba pe Abalahama, Izaka ne Yakoba bashakulu ba kishinka bakasangulwa ne kwikala pano pa ntanda.—Luka 20:37, 38.
Nangwa byonkabyo, kyamweka Yesu waambilenga pa bakasangulwa ne kuya mwiulu. Ñanyi bishinka byakonsha kwitulengela kwamba bino? Twayai twambe pa bishinka bibiji byanema bingi.
“Aba bo baitabizha amba bafwainwa . . . kusanguka ku bafu.” Bashingwa ba kishinka bebatongola amba, “bo bafwainwa Bufumu bwa Lesa.” (2 Tesa. 1:5, 11) Bebatela’mba baoloka ne kwikala na bumi kupichila mu bukuzhi, onkao mambo, kechi bafwa na mambo a kuba’mba bebazhachisha amba bandengamambo ne. (Loma 5:1, 18; 8:1) Bano bobo baambapo amba ‘batokwa ne kuzhila’ kabiji basangulwa ne kuya mwiulu. (Lum. 20:5, 6) Bino paji lupusano, ku bantu bakasangulwa ne kwikala pano pa ntanda paji “ne babula koloka.” (Byu. 24:15) Nanchi bebetabizha amba “bafwainwa” luno lusanguko nyi?
“Kechi bakafwa ne.” Mu ma Baibolo akwabo uno mukuku bamunemba’mba “lufu kechi luji na bulume pe abo ne.” Bashingwa inge bapwisha mwingilo wabo pano pa ntanda mu bukishinka basangulwa ne kuya mwiulu ne kwikala na mweo ubula kufwa. (1 Ko. 15:53, 54) Lufu kechi lwikala na bulume pa boba basangulwa ne kuya mwiulu ne.*
Kwesakana na byo twaambapo peulu, twakonsha kupwisha amba ka? Twakonsha kwamba’mba Yesu byo aambilenga pa kusongola ne kusongolwa ne pa lusanguko, waambilenga pa byo kikekala ku bakasangulwa ne kuya mwiulu. Umvwe momo atazhizhe, ko kuba’mba kino kilumbulula byavula byo kikekala ku bakasangulwa ne kuya na kwikala na bumi mwiulu: Kechi bakasongola ne kufwa ne, bakekala nobe ba malaika, ne kwikala bilengwa bya mupashi. Abino byakonsha kuleta mepuzho avula bingi.
Kitanshi, mambo ka Yesu kyo aambijilenga pa lusanguko lwa kuya mwiulu byo akumbwilenga Basadusea, balangulukilenga pa lusanguko lwa kwikala pano pa ntanda? Yesu kechi wakumbulanga bakajimbuluzhi kwesakana na byo balangulukanga ne. Bayudea byo bamwambijile kwi bobilapo kiyukilo, wibambijile’mba: “Onaunai ino nzubo ya Lesa, ne amiwa nkeimika mu moba asatu.” Yesu wayukile byo balangulukilenga pa nzubo ya Lesa, “bino ino nzubo ya Lesa yo aambilengapo wajinga mubiji wanji.” (Yoa. 2:18-21) Yesu kechi wakebelenga kukumbula bano Basadusea, babujile kwitabila mu lusanguko ne kuyuka’mba kuji bamalaika ne. (Mana. 23:9; Mat. 7:6; Byu. 23:8) Bino wakebelenga kwibasolwela bukine pa lusanguko lwa kuya mwiulu pa kuba’mba baana banji ba bwanga ba kishinka bomvwishe, bajinga na luketekelo lwa kusangulwa ne kuya mu mwiulu.
Kya bubiji, mambo ka Yesu kyo apezhejileko kwamba pe Abalahama, Izaka ne Yakoba, banabalume bakasangulwa ne kwikala pano pa ntanda? (Tangai Mateo 22:31, 32.) Saka akyangye kwamba pa bano banabalume ba kishinka, Yesu, waambile “pa mambo a kusangula bafu.” Bino byambo bibena kumwesha kuba’mba Yesu watatwile kwamba pa bakasangulwa ne kwikala pano pa ntanda. Na mambo a kuba’mba Basadusea baitabijile mu byanembele Mosesa, Yesu waingijishe byambo byaambile Yehoba kwi Mosesa ku kipupu kyatemenenga mujilo kumwesha kuba’mba lusanguko lwa kwikala pano pa ntanda lwa kine, ne kumwesha kuba’mba kyo kyaswa muchima wa Lesa.—Lupu. 3:1-6.
Kya busatu, inge kya kuba byambo byaambile Yesu pa lusanguko ne kusongola wibitazhizhe ku bakasangulwa ne kuya mwiulu, nanchi kino kilumbulula’mba aba bakasangulwa ne kwikala pano pa ntanda bakasongola ne kusongolwa nyi? Baibolo kechi wakumbula buno bwipuzho ne. Inge Yesu waambilenga pa bakasangulwa ne kuya mwiulu, ko kuba’mba bino byambo byo aambile kechi bimweshatu nangwa pacheche amba aba bakasangulwa ne kwikala mu ntanda ipya bakasongola ne kusongolwa ne.
Bino Baibolo waamba’mba lufu lo lupwisha masongola. Nangwa byonkabyo, mwanamulume wafwilwa nangwa mwanamukazhi kechi bakonsha kwipamo mambo inge kebakebe kusongola nangwa kusongolwa jikwabo ne. Kuba bino ke kufuukulapo kwa muntu mwine, kabiji aba bafuukulapo kusongola nangwa kusongolwa kechi twafwainwa kwibalengulula ne.—Loma 7:2, 3; 1 Ko. 7:39.
Nangwa byonkabyo, twakonsha kwikala na mepuzho avula bingi pa mambo a byo kikekala mu ntanda ipya. Onkao mambo kechi twafwainwa kutayanga kimye na kulanguluka pa mikumbu ya ano mepuzho ne, twafwainwa kupembelela ne kumona byo kikala. Twafwainwa kuyuka kuba’mba: Bantu ba lukokelo bakasangalala bingi, mambo Yehoba ukekusha michima ya byonse ne byonse byo tukeba mu jishinda jawama.—Sala. 145:16.
^ par. 4 Monai Kyamba kya Usopa kya June 1, kya mu 1987 kya mu Kizungu pa mapa 30-31.
^ par. 5 Mu moba a kala, kyajinga kisho kusongola bukwe yobe. Inge mwanamulume wafwa kwa kubula kusemenamo mwana mu mukazhanji, nkasanji wafwainwe kusongola bukwe yanji kuba’mba amusemene baana pa kuba’mba jizhina janji jibule kuzhiya.—Nte. 38:8; Mpitu. 25:5, 6.
^ par. 9 Aba bakasangulwa ne kwikala pano pa ntanda, bakatambula bumi bwa myaka ne myaka, bino kechi bakekala na bumi bubula kufwa ne. Umvwe mukeba kuyuka lupusano luji pa kwikala na mibiji ibula kufwa ne kwikala na bumi bwa myaka ne myaka, monai Kyamba kya Usopa, kya mu Kizungu kya April 1, 1984, pa mapa 30-31.
KUFUMA MU BUTALA BWETU
KYAMBO kya “EUREKA”! kilumbulula’mba “Nekitana!” Mu kitota kya bu 19 mu California, U.S.A., muntu inge watana ngolode wabijikanga bino byambo. Nangwa byonkabyo, ba Charles Taze Russell ne bakwabo Bafunda Baibolo, bataine kintu kyanema bingi, ko kuba’mba bukine bwa mu Baibolo. Kabiji bakebeshenga bingi kubulako bakwabo buno bukine.
Mu kimye kya mayoo mu 1914, bantu bavula mu mizhi ikatampe bakonkene ne kwiya na kutamba filimu ye baitanga amba “Mashikopo wa Bilengwa na Lesa” (Photo-Drama of Creation) ye batambishanga pa maola atanu na asatu, walengelwe na Jibumba ja Bafunda Baibolo (I.B.S.A.). Uno filimu wajinga na bipikichala byawama, byajinga na misombelo yawama kabiji byaendejilenga pamo na jishimikila ne nyimbo yawama. Uno filimu waambile pa biji mu Baibolo, wamwesheshe bilengwa kufuma kimye kyatendekele bwikalo bwa bantu kukafika ku mpelo ya Bukalama bwa Myaka Kiumbi bwa kwa Yesu Kilishitu.—Lum. 20:4.*
Pano kyajinga byepi ku boba baikalanga mu mataunyi acheche ne mu mizhi? Pa kuba’mba babule kwikala na nzala ya ku mupashi, mu ñondo wa Kasalakanduba mu 1914, Jibumba ja Bafunda Baibolo (I.B.S.A) balupwile kifwanyikizho kyo baitanga’mba “Eureka”—kyo basendanga kyajinga na bipikichala nobe akya kyo baitanga’mba “Photo-Drama” mwajinga ne bibese bya mafilimu akwabo. Bamulengele pasatu, mutanshi wajinga mu milaka yavula: Ye batelanga’mba “Eureka X” muno mwajinga jishimikila ne nyimbo saka ibena kujila. Mukwabo wajinga “Eureka Y” muno mwajinga bipikichala byawama byaendanga. Ne wa busatu wajinga wa “Eureka Family Drama,” ba mulengele kuba’mba bamwingijishenga mu bisemi, mu uno mwajinga jishimikila ne nyimbo. Bapotele munkinyi wajinga na mutengo mucheche wa kwingijisha ye baitanga amba phonograph.
Kwa kubula kusenda kiñambañamba kikatampe kya kwingijisha pa kutambisha bifwanyikizho, Bafunda Baibolo bayanga na kutambisha bino bifwanyikizho mu kyalo kyonse, ne kutwala byambo bya Bufumu mu manyaunda akatataka. Kifwanyikizho kya mawitu kya “Eureka X” bekijizhanga mute nangwa bufuku. Kya “Eureka Y” baingijishanga kiñambañamba kyabulanga kwingijisha malaichi, bino baingijishanga malampi o baitanga amba carbide. Kyamba kya usopa kyaambile’mba, “twakonsha kutambisha bino bipikichala ku mapuzha aji onse.” Kyaubiwanga byepi bino!
Bafunda Baibolo kechi basonkelanga bishimikwa bikatampe ne, pano bino bataine bishimikwa byo babulanga kusonkesha, nabiji bibamba bya pa sukulu, mazubo a mu makochi, pa biteshenyi bya shitima ne mu bibamba bya mu mazubo akatampe. Javula batambishanga pangye kwingijisha kisapi kitoka kyo balamika pa lubumbulu. Ba Anthony Hambuch banembele amba: “Banjimi balengele tubibanza tucheche mu majimi abo a bipangwa, ne kubikamo myandalo pa kwikala bantu pa kuba’mba beyowe mutanchi yense.” Abano balongo batambishanga kifwanyikizho kyo baitanga’mba “Eureka” baingijishanga kikochikala kyo bakashilanga ku motoka pa kusenda byonse bya kwingijisha, byola, mwa kulaala ne mwa kutekela kajo.
Baiyanga na kutamba kifwanyikizho kyo baitanga’mba “Eureka” bavulanga bingi. Mu kyalo kya United States, bantu 400 baishile na kutamba kino kifwanyikizho mu kishimikwa kya pa sukulu. Ku mapuzha akwabo, bantu baendanga palepa makilomita atanu na asatu kwiya na kutamba kifwanyikizho kya “Eureka.” Mu kyalo kya Sweden, bakinkalankulo bapwijile pa nzubo ya ba Charlotte Ahlberg “baumvwine bingi bulongo” pa kupwisha kuteleka ku kifwanyikizho. Bantu 1,500, baishile na kutamba kino kifwanyikizho kyaikejile ku mpuzha yajinga kwalepa ya mikochi mu kyalo kya Australia. Kyamba kya Usopa kyapaine sawakya wa kuba’mba pa masukulu acheche, ne pa masukulu akatampe, “bafunjishi ne baana basukulu batemenwe bingi bino bipikichala ne bijimba byawama bya malekodi.” Kifwanyikizho kya “Eureka” kyayile bingi nkuwa kabiji kyatanwanga ne mu mapunzha mobatambishisha mafilimu.
Kifwanyikizho kya “Eureka” kyajinga kingijisho kyawama kyo baingijishanga mu “Mwingilo wa Kufunjisha,” Bafunda Baibolo mo be batumanga kuya nakutendeka kufunjisha bantu. Bantu banga batambile kifwanyikizho kya “Eureka”? Kibelengelo kechi kyayukanyikwa ne. Bino “Bifwanyikizho” byavula batatwile kwibingijisha. Mu mwaka wa 1915 “bifwanyikizho” 14 pa bifwanyikizho 86 byobyo bapainenga sawakya kimye kyonse. Pa kupwa mwaka, baambile kuba’mba, bantu milyonyi umo batambile kino “Kifwanyikizho.” Bantu 30,000 batambile kino kifwanyikizho balombele mabuku alumbulula Baibolo.
Mamilyonyi a bantu batambile kino kifwanyikizho kya “Eureka,” bekivulukanga mu bwikalo bwabo. Mu byalo mwafikile kino kifwanyikizho ke mu Australia, kufika mu kyalo kya Argentina, South Africa ne pa jikuji jiji mu kyalo kya Britian, mu India ne pa jikuji jo batela’mba Caribbean. Bavula bataine bukine bwa mu Baibolo bwanema kukila ngolode ne kwamba’mba “Eureka!”
^ par. 4 Monai mutwe wa kuba’mba “Kufuma Mu Butala Bwetu—Mashikopo Waikala Myaka 100 Ukosesha Lwitabilo” mu Kyamba kya Usopa kya February 15, 2014, pa mapa 30-32.
1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32
^ ***sn p. 103 Banyenga Bakishinka, ba Bwina Kilishitu***
Lwimbo Nambala 86
Banyenga Bakishinka, ba Bwina Kilishitu
(Loma 16:2)
1. Ba Sala, Eshita, Maliya, Luta—
Ne bakwabo bajinga bakishinka.
Baakamwanga Lesa mu bwikalo.
Ke banabakazhi bo twayukisha.
Bakwabo bawamine kwi Lesa,
Ke banembwapo ne, bino bakishinka.
2. Kwilama, kuchinchika, ne kifyele,
Ke byubilo byatemwa bantu bonse,
Byajinga na bano banabakazhi.
Bajinga bakumwenako bawama.
Anwe banyenga, mwibalondela,
Mingilo yo mwingila yanema bingi.
3. Bansemi, baana, banyenga, bafwilwa,
Mwingila mingilo na lusekelo.
Mukokela kya kine mu michima,
Kuchina kwitabilwa kwi Lesa ne.
Banyenga, Yehoba emulame
Kosai, kilambu kyenu kiji pepi.
(Monai ne Fili. 4:3; 1 Timo. 2:9, 10; 1 Pe. 3:4, 5.)
^ ***sn p. 123 Totai Yehoba Pamo ne Amiwa***
Lwimbo Nambala 104
Totai Yehoba Pamo ne Amiwa
(Salamo 146:2)
1. Yehoba ye
Tutotanga!
Witupa bumi ne byawamatu.
Kimye kyonse
tumutota.
Butemwe bwanji bo bukatampe.
Tumutota pa jizhina janji.
2. Yehoba ye
Witukwasha
Ne kumvwatu milombelo yetu.
Ukosesha
banekena;
Mupashi uji na bakimote.
Tumutota pa bulume bwanji.
3. Yehoba ye
Waoloka.
Witukwasha, ye twaketekela.
Ukolola
Ne michima.
Bufumu bukapeshatu bonse.
Tumutotenga na lusekelo!
(Monai ne Sala. 94:18, 19; 145:21; 147:1; 150:2.)
^ ***sn pp. 134-135 Buku wa Lesa wa Buneme***
Lwimbo Nambala 114
Buku wa Lesa wa Buneme
(Byambo bya Mana 2:1)
1. Koaji buku wa mapa avula,
Wa mutende ne luketekelo.
Mwanembwa milangwe
yawama bingi;
Upa “bafu” bumi, “mpofu” kyeya.
Uno buku Baibolo wazhila.
Wanembwa
na bapewe mupashi,
Na bantu bamutemenwe Yehoba,
Bajinga na mupashi wazhila.
2. Banembele pa bilwengwa bya Lesa,
Jiulu jonse byo jamwekele.
Ne muntu byo aji
nga waoloka
Ne paladisa byo yapwiletu.
Baambile ne malaika umo
Wasuji
le Lesa ne bumfumu.
Mwafuma bundengamambo, bulanda,
Bukumo Yehoba akashinde.
3. Lelo twaikala mu lusekelo.
Lesa ye wapa Yesu Bufumu.
Yehoba wapana
lupulukilo
Ku bonsetu boba byo akeba.
Mu buku mutanwa byambo byawama;
Kyo kijii
lo kyazhila kya kuja.
Ye upana mutende wakilamo;
Ukebula bantu mba batange.
(Monai ne 2 Timo. 3:16; 2 Pe. 1:21.)
^ ***sn p. 120 Kuyukanyikisha Bukine bwa Bufumu (Byubilo 20:20, 21)***
Lwimbo Nambala 101
Kuyukanyikisha Bukine bwa Bufumu (Byubilo 20:20, 21)
1. Ke twayukile jishinda
Ja mwina Kilishitu ne.
Lesa waleta kyeya,
Bo bukine bwa Bufumu.
Twayuka bikeba Shetu
Ke kumwingijila Lesa,
Kwambanga pe Yehoba,
Ne pa jizhina janji jazhila.
Tusapwila bo tutana,
Ku mazubo mu mikwakwa.
Twibakwasha mba bayuke;
Bukine bukasulula.
Byo tusapwilatu konse
Mpopwelo Yanji ibaya,
Twingijilenga Lesa
Poso mwine akambe mba kyapwa.
(Monai ne Yosh. 9:9; Isa. 24:15; Yoa. 8:12, 32.)
^ ***sn p. 62 Twakakachila kwi Yehoba***
Lwimbo Nambala 51
Twakakachila kwi Yehoba
(Yoshua 23:8)
1. Nkambo wetu Yehoba ye wafwainwatu.
Umwesha bololoke mu byonse byo oba.
Byambo byonse byo amba bifikizhiwa.
Tukakachilatu konka kwi Yehoba;
Bukalama bwanji mo mujitu mfweto.
2. Jitanda janji bukine ne bololoke.
Ku mpunzha ko aikala kuji lukumo.
Bakimote wibeta baya kwi aye.
Tukakachilatu kwi Yehoba, Lesa;
Ye ye twafwainwatu kupopwelanga.
3. Mwiulu mwine monsetu mwamukepela.
Kafwako mulwanyi wakonsha kumukanya.
Twamuketekela kuba byo alaya.
Twi ba kwa Yehoba; Tuba kyo akeba,
Kabiji ne kwipana kwi aye jonse.
(Monai ne Mpitu. 4:4; 30:20; 2 Mfu. 18:6; Sala. 89:14.)
^ ***sn p. 108 Tata, Lesa wami, Kabiji Mulunda Nami***
Lwimbo Nambala 91
Tata, Lesa wami, Kabiji Mulunda Nami
(Bahebelu 6:10)
1. Bwikalo bukatazha.
Bwakonsha kuleta bulanda.
Bino jonse ñamba mba,
“Kechi ke bwatu ne.”
(Kolasi)
2. Luno ne mukulumpe,
Ano ke moba a bya malwa.
Bino nakitabila,
Ne kuketekela.
(KOLASI)
Lesa ye waoloka, Uvuluka butemwe bwami.
Uji pepi ne ami; Yehoba uji ne ami.
Lesa umpa byonse kabiji mupokolweshi wami.
Ee, Yehoba ye Tata, Lesa wami.
(Monai ne Sala. 71:17, 18.)
^ ***sn p. 33 Endainga na Lesa!***
Lwimbo Nambala 26
Endainga na Lesa!
(Mika 6:8)
1. Enda na Lesa ipezhe;
Ubainga lusa.
Lumbulukai kwi Lesa;
Emukoseshenga.
Mutumbijike bukine,
Kujimbaikwa ne;
Lesa emutangijile,
No mwana mucheche.
2. Enda na Lesa bulongo;
Kulenga mambo ne.
Saka mukomenangako,
Emwitabizhe ye.
Kabiji byonse byatoka
Byawama, bya kine,
Bilangulukai bino,
Ketekela Lesa.
3. Enda na Lesa kya kine,
Po akakupesha.
Inge mwatondwa na bintu,
Mukatana mfweto.
Temwai kwenda na Lesa
Saka mu mutota.
Mukasangalala bingi,
Kwingijila Lesa.
(Monai ne Nte. 5:24; 6:9; Fili. 4:8; 1 Timo. 6:6-8.)
^ ***sn p. 106 Yehoba Wasashijila’mba: ‘Mwanami, Wikale wa Maana’***
Lwimbo Nambala 89
Yehoba Wasashijila’mba: ‘Mwanami, Wikale wa Maana’
(Byambo bya Mana 27:11)
1. Anweba banyike mumvwe kwi amiwa.
Mulwanyi uñendeleka ashiinwe.
Mukasuluke ne kwipana kwi ami;
Mweshai amba mwingijila amiwa.
(Kolasi)
2. Sangalalai ne kumpa byonse byenu,
Amiwa nkemwimanya umvwe mwapona.
Umvwe mbulwakoloka wimutuntwisha,
Amiwa nkemulamanga moba onse.
(KOLASI)
Anweba baana bo natemwa,
Munsangajike muchima.
Mwingile na muchima umo,
Ne kwifuukwila kuntota
(Monai ne Mpitu. 6:5; Sapwi. 11:9; Isa. 41:13.)
^ ***fg pp. 10-11 Lesa Wakebelenga’mba Pano pa Ntanda Pekale Byepi?***
Lufunjisho 5
Lesa Wakebelenga’mba Pano pa Ntanda Pekale Byepi?
1. Mambo ka Lesa o alengejile ntanda?
Yehoba wapaine ino ntanda ku bantu. Ye muzhi wetu. Onkao mambo, bamulume ne mukazhi batanshi, ba Adama ne Evwa kechi wibalengele’mba bakekalenga mwiulu ne. Bamalaika bobo alengele’mba bakekalenga mwiulu. (Yoba 38:4, 7) Lesa wabikile muntu mutanshi mu paladisa wawama watelwanga’mba Edena. (Ntendekelo 2:15-17) Yehoba wamupele aye pamo na baana banji bakasemwanga kulutwe luketekelo lwa kwikala myaka ne myaka pano pa ntanda.—Tangai Salamo 37:29; 115:16.
Kuntendekelo, bujimi bwa Edena bo bwajingatu Paladisa. Bamulume ne mukazhi batanshi bafwainwe kusema ne kuyuzha ntanda. Kabiji bafwainwe kuwamisha ntanda ne kwiyalula ke paladisa. (Ntendekelo 1:28) Ntanda kechi ikonaika ne. Ye muzhi wa bantu myaka ne myaka.—Tangai Salamo 104:5.
2. Mambo ka ntanda o yabujila kwikala paladisa?
Ba Adama ne Evwa basatukijile Yehoba, kino kibalengejile kwibafumya mu Edena. Paladisa wataikile kabiji kafwako muntu nangwa umo wakonsha kumubwezha ne. Baibolo waamba’mba: “Pano pa ntanda papewa mu kuboko kwa mubi.”—Yoba 9:24.—Tangai Ntendekelo 3:23, 24.
Nanchi Yehoba walubako kyo akebelenga patanshi byo alengele bantu nyi? Ine. Lesa Wabulume bonse. Kechi ukakankalwa ne. (Isaya 45:18) Ukabwezha bwikalo bo akebelenga’mba bantu bekale.—Tangai Salamo 37:11, 34.
3. Lesa ukabwezha byepi Paladisa pano pa ntanda?
Paladisa ukabwela jibiji mu bukalama bwa kwa Yesu byo aji Mfumu watongolwa kwi Lesa. Pa nkondo itelwa’mba Amagedonyi, Yesu ukakambizha bamalaika ba Lesa konauna bonse basatukila Lesa. Yesu ukakasa Satana pa myaka 1,000. Bantu ba Lesa bakapuluka luno lonaiko mambo Yesu ukebatangijilanga ne kwibazhikijila. Bakekala na bumi bwa myaka mu Paladisa pano pa ntanda.—Tangai Lumwekesho 20:1-3; 21:3, 4.
4. Nga buyanji bukapwa kimye ka?
Ñanyi kimye Lesa kyo akafumyapo bubi pano pa ntanda? Yesu waambile pa “kiyukilo” kikamwesha’mba mpelo iji pa bwipi. Bintu bibena kubiwa mu ntanda lelo jino bibena kulengela bantu kwakamwa’mba kwandapo bafwa, kabiji bibena kumwesha’mba tuji mu moba a “mpelo ya buno bwikalo.”—Tangai Mateo 24:3, 7-14, 21, 22.
Yesu byo akalamanga ino ntanda saka aji mwiulu pa myaka 1,000, ukapwisha buyanji pano pa ntanda ponse. (Isaya 9:6, 7; 11:9) Yesu kechi ukekalatu mfumu ne, ukekala Ñanga Mukatampe, kabiji ukalekela mambo bonse batemwa Lesa. Kupichila mwi Yesu, Lesa ukapwisha bikola, bukote ne lufu.—Tangai Isaya 25:8; 33:24.
5. Bañanyi bakekalanga mu Paladisa?
Bantu bakokela Lesa bo bakekala mu Paladisa. (1 Yoano 2:17) Yesu watumine baana banji ba bwanga kukeba bantu bakoka michima ne kwibafunjisha byo bakonsha kutokesha Lesa ku muchima. Lelo jino, Yehoba ubena kukonkanya bantu bakekala mu Paladisa pano pa ntanda. (Zefwaniya 2:3) Pa Mazubo a Bufumu a Bakamonyi ba kwa Yehoba bantu bafunda bya kwikala bulongo mu masongola ne bya kwikala bansemi bawama. Bansemi bapopwela Lesa pamo na baana babo ne kufunda byo bakonsha kumwenamo mu mambo awama.—Tangai Mika 4:1-4.
Umvwe mukeba kuyukilapo byavula, monai kitango 3 mu buku wa Nanchi Baibolo Kine Ufunjisha’mba Ka?
[Kipikichala pa peja 10]
[Kipikichala pa peja 11]
[Kipikichala pa peja 11]
Pa Nzubo ya Bufumu mukatana bantu batemwa Lesa bakeba kufunda bya kuba kyaswa muchima wanji
^ ***fg pp. 18-19 Kisemi Kyenu Kyakonsha Kwikala Byepi na Lusekelo?***
Lufunjisho 9
Kisemi Kyenu Kyakonsha Kwikala Byepi na Lusekelo?
1. Mambo ka masongola a mwayila mizhilo kyo aletela lusekelo?
Mambo awama afuma kwi Yehoba, Lesa wa lusekelo ukeba bisemi byonse kwikala na lusekelo. (1 Timoti 1:11) Lesa ye watendekeshe masongola. Masongola a mwayila mizhilo aleta lusekelo mambo ne baana bakoma bulongo.
Lesa umona byepi masongola? Ukeba’mba bamulume ne mukazhi bekale mu masongola abo kikupu. Bena Kilishitu bafwainwa kunembesha masongola abo mwayila mizhilo ya kobekela. (Luka 2:1, 4, 5) Lesa ukeba bamulume ne mukazhi kwikala bakishinka mu masongola. (Bahebelu 13:4) Washikwa kwikana. (Malakai 2:16) Yehoba waswishatu bena Kilishitu kwikana ne kusongola nangwa kusongolwa ku muntu mukwabo inge umo wauba bukende.—Tangai Mateo 19:3-6, 9.
2. Bamulume ne mukazhi bafwainwa kwikalanga byepi?
Yehoba walengele banabalume ne banabakazhi kuba’mba bakekwashenga mu masongola. (Ntendekelo 2:18) Mwanamulume byo aji mutwe wa kisemi, wafwainwa kukebela ba mu nzubo yanji bikebwa ne kwibafunjisha pe Lesa. Wafwainwa kutemwa mukazhanji na muchima yense. Bamulume ne mukazhi bafwainwa kwitemwa ne kwinemeka. Byo kiji kuba’mba bamulume ne mukazhi bonse bambulwa kulumbuluka, bafwainwa kwilekelangako mambo pa kuba’mba bekale na lusekelo mu masongola abo.—Tangai Efisesa 4:31, 32; 5:22-25, 33; 1 Petelo 3:7.
3. Umvwe kechi mwikala bulongo ne, nanchi mwafwainwa kunyema mukwenu wa mu masongola nyi?
Umvwe muji na makatazho mu masongola enu, ibikaiko kwimwesha butemwe. (1 Kolinda 13:4, 5) Mambo a Lesa kechi atundaika kwabana amba ko kupwisha makatazho avula aji mu masongola ne.—Tangai 1 Kolinda 7:10-13.
4. Anweba baana, nanchi Lesa ukeba’mba mwikalenga byepi?
Yehoba ukeba’mba mwikalenga na lusekelo. Wimupa mafunde awama o mwakonsha kulondela pa kuba’mba mwikale na lusekelo mu bwanyike bwenu. Ukeba’mba mumwenemo mu maana ne mu bintu byapitamo bansemi benu. (Kolose 3:20) Yehoba, Mulenga wa bintu byonse pamo ne Mwananji bakeba anweba kwikala na lusekelo kimye kyo mubena kumwingijila.—Tangai Musapwishi 11:9–12:1; Mateo 19:13-15; 21:15, 16.
5. Anweba bansemi, mwafwainwa kuba byepi pa kuba’mba baana benu bekalenga na lusekelo?
Mwafwainwa kwingilanga na ngovu kukebela baana benu kajo, mwakulaala, ne bivwalo. (1 Timoti 5:8) Pano bino pa kuba’mba baana benu bekale na lusekelo, mwafwainwa ne kwibafunjisha kutemwa Lesa ne kufunda kwi aye. (Efisesa 6:4) Umvwe mwaikala bakumwenako bawama mu kutemwa Lesa mwakonsha kukwasha baana benu nabo kutemwa Lesa. Umvwe mafunde enu keafume mu Mambo a Lesa, akonsha kukwasha baana benu kwikala na ndangulukilo yawama.—Tangai Mpitulukilo ya mu mizhilo 6:4-7; Byambo bya Mana 22:6.
Baana bomvwa bingi bulongo inge mwibatundaika ne kwibatakaika. Kabiji bakeba kwibololako ne kwibajimuna. Kwibafunjisha mu jino jishinda kukebazhikijila ku byubilo byakonsha kwibapwishisha lusekelo. (Byambo bya Mana 22:15) Pano bino, pa kwibajimunako kechi mwafwainwa kwibashintaukilanga ne.—Tangai Kolose 3:21.
Bakamonyi ba kwa Yehoba banemba mabuku avula, kikatakata akukwasha bansemi ne baana. Ano mabuku aimena pa Baibolo.—Tangai Salamo 19:7, 11.
Pa kuba’mba muyukilepo byavula, monai kitango 14 mu buku wa Nanchi Baibolo Kine Ufunjisha’mba Ka?
[Bipikichala pa jipa 18]
[Bipikichala pa jipa 18]
[Bipikichala pa jipa 19]
[Bipikichala pa jipa 19]
^ ***w12 8/15 pp. 8-10 “Mingilo Yenu Ikafwetwa”***
“Mingilo Yenu Ikafwetwa”
MFUMU Asa watangijile nzhita yanji kukunkuluka mitumba ya mu Yudea kupita mu kinkunenke kuya mu musanza. Byo afikile kwabayila kinkunenke, Asa waimene ne kupemashika na mambo a bintu byo amwene. Mu kinkunenke, mwajinga kampu mukatampe wa balwanyi. Bano bajinga bashilikale bena Etiopya kabiji bajinga milyonyi umo. Bino, bashilikale ba kwa Asa bajingatu bacheche.
Asa wafwainwe kulwa na ino nzhita. Pano ñanyi kintu kitanshi kyo aubile? Nanchi wakambizhe bakulumpe ba bashilikale banji kutendeka kulwa nyi? Abya wakoseshe nzhita yanji nyi? Kabiji abya watumine makalata ku kisemi kyanji nyi? Ine! Kintu kitanshi kyo aubile, walombele.
Saka tukyangye kupituluka mu lulombelo lwanji ne kuyuka byamwekele pa kyokya kimye, twayai twisambe pa byajinga Asa. Ñanyi kintu kyamulengejile kulomba? Abya waketekejile’mba Lesa usakumukwasha nyi? Nga jishimikila jaamba pe Asa jitubulapo ka pe Yehoba byo apesha mingilo ya ba kalume banji?
BINTU BYAUBILE ASA
Pa myaka 20 yalondejilepo panyuma ya kuba bufumu bwa bena Isalela bwaabanwa pabiji, bena Yuda batendekele kupopwela balesa ba bubela. Kimye Asa kyo aikele pa bufumu mu 977 B.C.E., mu kipango kya bufumu batendekele kupopwelamo balesa ba bena Kenana bo balangulukanga’mba bapananga mvula ne kajo. Pano bino, jishimikila ja mu Baibolo jaamba pa bukalama bwa kwa Asa, jamwesha’mba, “Asa waubilenga byawama ne koloka ku meso a Yehoba Lesa wanji. Wafumishemo byakusokelapo bitapisho bya mitundu ingi, ne bipandawilo bya patuntama, ne kwiamokaula mashiki a mabwe a bankishi.” (2 Moba 14:2, 3) Kabiji Asa wapangilemo mu bufumu bwa bena Yuda ‘banabalume belaalanga na banabalume bakwabo pa nzubo ya Lesa’ na kwibepekezha kupopwela Lesa. Asa kechi wapelejiletu mu kuba bino ne. Watundaikile ne bantu ‘kumukebesha Yehoba, Lesa wa bashakulu babo,’ ne kulama ‘mizhilo yanji ne mikambizho yanji.’—1 Mfu. 15:12, 13; 2 Moba 14:4.
Na mambo a kizaku kyanji kya kutundaika mpopwelo ya kine, Asa bamupesheshe kwi Yehoba ne kwikala mutende. O ene mambo uno mfumu o aambijile’mba: “Twamukeba Yehoba Lesa wetu; twamukeba ne aye witupa mutende konse konse.” Kino kyalengejile bantu kukosesha masakwa a mizhi ya mu bufumu bwa bena Yuda. Jishimikila ja mu Baibolo jaamba’mba: “Beishimikilenga ne kumona bamwenenga byonka byawama.”—2 Moba 14:1, 6, 7.
KULWA NKONDO
Kwesakana na byaubile Asa, twayuka ene mambo o alombejile kimye kyo bamulukukile ku nzhita yatongolwa mu Binembelo. Asa wayukile’mba Lesa ufweta bantu banji bamuketekela. Mu lulombelo lwanji, Asa wasashijile Yehoba kuba’mba amukwashe. Wayukile’mba inge waketekela mwi Lesa, ukamukwasha kushinda balwanyi banji nangwa kya kuba bavujile. Kabiji Asa wayukile’mba ino nkondo yavwangilemo jizhina ja Yehoba, onkao mambo, walombele mu jizhina ja Lesa. Uno mfumu walombele’mba: “Tukwashai, anweba Yehoba Lesa wetu, mambo twimuketekela anweba yenka, kabiji mo mu jizhina jenu mo twalupukila na kulwisha jino jibumba. Anweba Yehoba yenu Lesa wetu, mambo twimuketekela anweba yenka, kabiji mo mu jizhina jenu mo twalupukila na kulwisha jino jibumba. Anweba Yehoba yenu Lesa wetu. Kechi muleke bantu bemushinde ne.” (2 Moba 14:11) Kino kyajingatu nobe waambilenga’mba: ‘Anweba Yehoba, nzhita ya bena Etiopya imulukuka. Kange muleke jizhina jenu kuba’mba jibule kunemekwa pa kuswisha ino nzhita konauna bantu batelwa pa jizhina jenu ne.’ Onkao mambo, “Yehoba wibashinjile bena Etiopya ku meso a Asa ne a bena Yuda; bena Etiopya ke banyeme ne kunyema.”—2 Moba 14:12.
Ne lelo jino, bantu ba Yehoba baji na balwanyi bavula bingi. Kechi tulwa nabo kwingijisha bilwilo bingijisha bantu ne. Nangwa byonkabyo, twafwainwa kuketekela amba Yehoba ukalengela bantu banji bakishinka kushinda mu nkondo ya ku mupashi yo babena kulwa na mambo a jizhina janji. Nkondo yo tulwa pa muntu pa muntu yakonsha kuvwangamo kulwisha mupashi wa ino ntanda wa byubilo byatama, bilubo byetu nangwa kuzhikijila kisemi kyetu ku byubilo byatama. Nangwa byonkabyo, lulombelo lwalombele Asa lwakonsha kwitutundaika mu bya malwa byonse byo tupitamo. Mambo Yehoba ye wamukwashishe kushinda. Kino kyamwesheshe kuba’mba inge twaketekela mwi Lesa tukashinda. Kafwako muntu nangwa umo wakonsha kukila bulume bwa Yehoba ne.
LUTUNDAIKO NE LUJIMUNO
Byo afuminenga ku nkondo, Asa wasambakene Azaliya. Uno ngauzhi wamutundaikile ne kumujimunako amba: “Ñumvwai anweba ba Asa ne anweba bena Yuda ne bena Benjamina bonse; anweba pa kumuta muchima Yehoba, aye naye wimuta muchima. Umvwe mwamukeba musakumutana, bino inge mwamuleka, ne aye naye ukemuleka. . . . Ikalai bakosa, kechi muleke maboko enu alele ne; mambo mingilo yenu ikafwetwa.”—2 Moba 15:1, 2, 7.
Bino byambo byakonsha kukosesha lwitabilo lwetu. Mambo bimwesha kuba’mba Yehoba ukekala ne atweba inge twatwajijila kumwingijila mu bukishinka. Inge twamujijila kuba’mba etukwashe, twafwainwa kuketekela amba ukomvwa. Azaliya waambile’mba: “Ikalai bakosa.” Kikebewa kukosa pa kuba’mba tube kyawama, pano bino, twayuka’mba Yehoba ye wakonsha kwitukwasha.
Na mambo a kuba bankambo yanji babakazhi ba Maaka balengele “nkishi wa bunya,” Asa kyamukatezhe bingi pa kuba’mba ebafumye pa “bu-inamfumu.” Nangwa byonkabyo, wibafumishepo ne kusoka lunkishi wabo. (1 Mfu. 15:13) Asa bamupesheshe bingi pa kintu kyo aubile. Ne atweba twafwainwa kukakachila kwi Yehoba ne kukokela mizhilo yanji yaoloka nangwa kya kuba balongo betu kechi bakishinka kwi Lesa ne. Inge twauba bino, Yehoba uketufweta.
Mfweto imo yatambwile Asa yajinga ya kumona bena Isalela bavula byo baalulukile kufuma mu bufumu bwa ku buyeke bwasatukile ne kwiya mu bufumu bwa bena Yuda byo bamwene’mba Yehoba uji ne Asa. Banemekele mpopwelo ya kine kya kuba bafuukwilepo kusha mazubo abo ne kuya na kwikala na bakalume ba Yehoba. Asa ne bena Yuda bonse balayañene ‘lulayañano lwa kumukebesha Yehoba, Lesa na muchima yense ne na mweo yense.’ Ki ka kyafuminemo? Lesa, “bamutaine; kabiji Yehoba wibapele kwikala mu mutende konse konse.” (2 Moba 15:9-15) Kituletela bingi lusekelo inge aba batemwa bololoke batendeka kupopwela Yehoba.
Nangwa byonkabyo, kwajinga ne byambo bikwabo bya lujimuno byaambile ngauzhi Azaliya. Waambile’mba: “Inge mwamuleka [Yehoba], ne aye naye ukemuleka.” Kange muleke kino kintu kikemumwekele ne, mambo mwakonsha kufuma malwa a kabotoka! (2 Pe. 2:20-22) Binembelo kechi byasolola ene mambo alengejile Yehoba kupana luno lujimuno kwi Asa ne, pano bino, mfumu wakankelwe kumvwina.
“MWAUBA KYA BULUBI”
Mu mwaka bu 36 wa bukalama bwa Asa, Mfumu wa bena Isalela aye Baasha walukukile bena Yuda. Kyamweka waubile bino mu kukeba kukanya bangikazhi ba mu bufumu bwanji kuketekela Asa ne kuya mu bupopweshi bwatoka. Onkao mambo, Baasha watendekele kushimika masakwa akosa kuzhokolosha muzhi wa Lama, wajinga palepele makilomita 8 ku buyeke bwa Yelusalema. Mu kifulo kya kukeba bukwasho bwa Lesa byonka byo aubile kimye kyo bamulukukile ku bena Etiopya, Asa wakebele bukwasho ku bantu. Watumine bupe ku mfumu wa Silya kumulomba kuba’mba akalwe na bufumu bwa ku buyeke bwa bena Isalela. Kimye bena Silya kyo bayile na kulukuka bena Isalela, Baasha wanyemenemo mu Lama.—2 Moba 16:1-5.
Yehoba kechi watemenwe byaubile Asa ne, kabiji watumine ngauzhi Hanani kuya na kumubula. Na mambo a kuba Asa wayukile Lesa byo aubile na bena Etiopya, wafwainwe kufunda kuba’mba “meso a Yehoba apitañana pano pa ntanda ponse amba: Nebamweshe bulume bwami abo banketekela na muchima yensetu.” Kampe Asa bamubujile maana atama nangwa kechi walangulukile’mba Baasha uji na nzhita ikatampe ne. Kabiji walangulukile’mba usa kwibashinda na bulume bwanji mwine. Asa waketekejile mu maana a bantu mu kifulo kya kuketekela mwi Yehoba. Hanani wamwambijile amba: “Kino kintu mwauba kya bulubi; kabiji kufuma ku kyo kino kimye mukekala na makondo.”—2 Moba 16:7-9.
Asa wazhingijile bingi kabiji wabikile Hanani mu bikulu mu kaleya. (2 Moba 16:10) Kyamweka Asa walangulukile amba, ‘Naikala wa kishinka pa myaka yavula, ñanyi wafwainwa kumfunda?’ Abya kukota ko kwamulengejile kuleka kulanguluka bulongo nyi? Baibolo kechi waambapo ne.
Mu mwaka wa bu 39 wa bukalama bwanji, Asa wakolelwe kikola kya maulu. Jishimikila jaamba’mba: “Nangwa byonkabyo mu kikola kyanji kechi wakebele Yehoba ne, wakebeleko bañanga.” Kyamweka pa kyokya kimye Asa kechi wateleko muchima ku kukosesha bulunda bwanji ne Yehoba ne. Kyamweka mu mwaka wa bu 41 wa bukalama bwanji, Asa wafwile kwa kubula kuwamisha bulunda bwanji ne Yehoba.—2 Moba 16:12-14.
Nangwa byonkabyo, kyamweka Yehoba watwajijile na kuvuluka byubilo bya kwa Asa byawama ne mukoyo wanji wa kupopwela Lesa kukila bilubo byanji. Asa kechi walekele kwingijila Yehoba ne. (1 Mfu. 15:14) Onkao mambo, twakonsha kufunjilako ka ku jishimikila ja bwikalo bwanji? Jino jishimikila jakonsha kwitukwasha kuyuka’mba twafwainwa kuvulukanga Yehoba byo etukwashapo kala, kabiji kuba bino kwakonsha kwitulengela kulomba kuba’mba etukwashe umvwe ketupite mu meseko akwabo. Pano bino, kechi twafwainwa kulanguluka’mba kechi tukebewa bukwasho bwa mu Binembelo na mambotu a kuba’mba twaingijila Lesa pa myaka yavula ne. Yehoba uketololako inge twatamisha nangwa kya kuba twamwingijila pa myaka yavula. Umvwe betololako, twafwainwa kutekanya ne kuswa pa kuba’mba bintu bituwamine. Kyakila pa byonse, Shetu wa mwiulu ukatwajijila kwikala ne atweba umvwe twabula kumusha. Kabiji meso a Yehoba apitañana pano pa ntanda ponse kuba’mba amone boba bamwingijila na muchima yense. Wibapesha kupichila mu kwibapa bulume. Yehoba waubile bino kwi Asa, kabiji byo byo akonsha kuba ne kwi atweba.
[Mabulañano pa peja 9]
Yehoba ufweta bantu bakishinka balwa nkondo ya ku mupashi
[Mabulañano pa peja 10]
Kikebewa kukosa pa kuba’mba tube kyawama ku meso a Yehoba
fuv_Latn zul_Latn bem_Latn nya_Latn ssw_Latn nya_Latn bem_Latn nya_Latn cjk_Latn nya_Latn bem_Latn bem_Latn ssw_Latn bem_Latn bem_Latn bem_Latn cjk_Latn cjk_Latn lua_Latn bem_Latn bem_Latn unk unk unk bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn lua_Latn bem_Latn bem_Latn bem_Latn bem_Latn min_Latn bem_Latn bem_Latn bem_Latn bem_Latn bem_Latn bem_Latn bem_Latn lua_Latn bem_Latn lug_Latn bem_Latn bem_Latn bem_Latn bem_Latn bem_Latn lua_Latn bem_Latn bem_Latn bem_Latn bem_Latn lua_Latn lug_Latn bem_Latn bem_Latn bem_Latn bem_Latn bem_Latn knc_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn lug_Latn bem_Latn bem_Latn tsn_Latn bem_Latn bem_Latn bem_Latn bem_Latn bem_Latn lug_Latn bem_Latn lug_Latn bem_Latn lua_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn lua_Latn bem_Latn bem_Latn bem_Latn bem_Latn bem_Latn bem_Latn lua_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn lug_Latn bem_Latn bem_Latn bem_Latn bem_Latn bem_Latn lua_Latn bem_Latn bem_Latn bem_Latn lug_Latn bem_Latn lua_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn lua_Latn bem_Latn bem_Latn bem_Latn bem_Latn bem_Latn bem_Latn lua_Latn bem_Latn bem_Latn bem_Latn bem_Latn bem_Latn cjk_Latn bem_Latn bem_Latn bem_Latn bem_Latn bem_Latn lua_Latn bem_Latn bem_Latn bem_Latn bem_Latn bem_Latn bem_Latn lua_Latn bem_Latn cjk_Latn bem_Latn lua_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn kin_Latn bem_Latn tsn_Latn lua_Latn kmb_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn lvs_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn lug_Latn bem_Latn bem_Latn tum_Latn lug_Latn bem_Latn bem_Latn lug_Latn bem_Latn bem_Latn bem_Latn lug_Latn bem_Latn unk bem_Latn nya_Latn bem_Latn kmr_Latn kon_Latn lua_Latn bem_Latn nso_Latn bem_Latn lua_Latn lua_Latn bem_Latn lug_Latn bem_Latn lua_Latn lug_Latn lug_Latn bem_Latn lug_Latn bem_Latn lua_Latn lua_Latn luo_Latn tsn_Latn nya_Latn tsn_Latn min_Latn lin_Latn mri_Latn lua_Latn bem_Latn tgl_Latn bem_Latn tgl_Latn lin_Latn cjk_Latn lua_Latn bem_Latn plt_Latn bem_Latn nya_Latn lin_Latn umb_Latn cjk_Latn umb_Latn luo_Latn bem_Latn tgl_Latn kmr_Latn bem_Latn nya_Latn bem_Latn tso_Latn tso_Latn bem_Latn luo_Latn lug_Latn bem_Latn tum_Latn tpi_Latn bem_Latn bem_Latn bem_Latn bem_Latn run_Latn lug_Latn tso_Latn lug_Latn bem_Latn hau_Latn tsn_Latn bem_Latn lua_Latn bem_Latn bem_Latn sna_Latn umb_Latn run_Latn nya_Latn kmb_Latn zul_Latn bem_Latn kin_Latn luo_Latn bem_Latn nya_Latn bem_Latn lua_Latn bem_Latn bem_Latn bem_Latn cjk_Latn pap_Latn bem_Latn lua_Latn kon_Latn kmb_Latn cjk_Latn cjk_Latn kin_Latn nya_Latn bem_Latn cjk_Latn tsn_Latn xho_Latn nya_Latn xho_Latn cjk_Latn cjk_Latn lug_Latn nya_Latn bem_Latn bem_Latn lua_Latn bem_Latn bem_Latn bem_Latn lin_Latn lua_Latn bem_Latn bem_Latn lug_Latn bem_Latn lua_Latn pap_Latn nya_Latn bem_Latn tsn_Latn bem_Latn bem_Latn run_Latn tsn_Latn bug_Latn lug_Latn tsn_Latn lin_Latn bem_Latn bug_Latn bem_Latn ewe_Latn bem_Latn bem_Latn kmr_Latn bem_Latn nya_Latn bem_Latn tum_Latn bem_Latn smo_Latn bem_Latn bem_Latn lua_Latn lua_Latn bem_Latn sna_Latn bem_Latn bem_Latn jav_Latn kin_Latn bem_Latn lug_Latn lin_Latn bem_Latn kam_Latn slv_Latn kin_Latn cjk_Latn bem_Latn kmb_Latn lug_Latn bem_Latn luo_Latn lua_Latn nya_Latn lua_Latn tso_Latn bem_Latn umb_Latn bem_Latn kmb_Latn bug_Latn bem_Latn tum_Latn bem_Latn nya_Latn bug_Latn bem_Latn cjk_Latn bem_Latn lvs_Latn jav_Latn bem_Latn run_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn kon_Latn bem_Latn tum_Latn lua_Latn lua_Latn lua_Latn bem_Latn bem_Latn run_Latn bem_Latn cjk_Latn bem_Latn bem_Latn bem_Latn bem_Latn cjk_Latn cjk_Latn bem_Latn bem_Latn bem_Latn bem_Latn bem_Latn bem_Latn tum_Latn bem_Latn bem_Latn bem_Latn bem_Latn wol_Latn ssw_Latn bem_Latn bem_Latn bem_Latn lug_Latn bem_Latn bem_Latn bem_Latn bem_Latn bem_Latn lua_Latn bem_Latn bem_Latn bem_Latn bem_Latn bem_Latn kam_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn